Жаҳонгир Жиямуродов: “Мақсад - Зомин шаҳрида ҳақиқий профессионал клуб тузиш” / CHAMPIONAT.asia\n09:52Пике: “Барселона” ўйнаш — охиригача курашиш демакдир 1 09:45Бўйи билан ажралиб турадиган Евгений Сафонов эсингиздами, у бугун 43 ёшга тўлди 3 09:38Бугун футбол. "Локомотив" - "Сурхон" 5 09:34Гаттузо: “Наполи” футболчилари камроқ гапириб, кўпроқ ишлаши керак 0 09:20ЛаЛига. "Вильярреал" - "Барселона" 1:4 1 09:15“Аталанта” А Cерия рекордини ўрнатди 5 09:15АПЛ. "Саутгемптон" - "Манчестер Сити" 1:0 0 09:10РПЛ. "Краснодар" - "Зенит" 2:4 1 09:05А Серия. "Наполи" - "Рома" 2:1 0 09:00А Серия. "Парма" - "Фиорентина" 1:2 0 08:56Месси Ла Лигадаги шахсий рекордини такрорлади 3 08:37Луис Суарес “Барселона” тарихидаги энг яхши тўпурарлар рўйхатида 3-ўринга кўтарилди 1 08:18Гризманн февралдан бери илк бор Ла Лигада гол урди. Яна Мессининг узатмасидан сўнг 7 08:00Coca Cola Суперлигаси. Бугун "Сурхон" яна Тошкентда меҳмон, "Андижон" Навоийда ўйнайди ва "Насаф" - "Металлург" 15 07:57Салоҳ АПЛда яна бир қойилмақом натижа қайд этмоқда 3\nЖаҳонгир Жиямуродов: “Мақсад - Зомин шаҳрида ҳақиқий профессионал клуб тузиш”\nШу йилнинг 29 июнь куни “Зомин” марказий стадионида аёллар футболи бўйича жорий йилги мамлакат суперкубогининг ҳал қилувчи учрашуви бўлиб ўтади.\nАйни пайтда Про-лига вакили “Зомин” клуби раҳбарияти бўлажак баҳсни юқори савияда ўтказишга қатъий бел боғлаган. Хабарингиз бор, яқин ўтмишнинг ёрқин намоёндаларидан бири, ўзбек футболида муносиб из қолдирган Жаҳонгир Жиямуродов “Зомин” жамоасига бош мураббий этиб тайинланган. Ҳозирда жамоа аъзолари янги мавсумга тайёргарлик ишларини қизғин олиб боришмоқда. Куни кеча Ж.Жиямуродов билан боғланиб, “Зомин” жамоасининг келгуси режалари, олиб борилаётган ишлар хусусида суҳбатлашдик.\n- Янги мавсумга ҳозирлик ишлари қай тарзда олиб бориляпти?\n- Маълумки, юртимизда ҳукмронлик қилаётган CОVID-19 пандемияси сабабли ўзбек футбол катта танаффус юзага келганди. Салкам уч ой давомида “футболсиз” яшашга мажбур бўлдик. Шу давр оралиғида юртдошларимиз томонидан белгиланган қоидаларга жиддий эътибор берилгани боис карантин чоралари бироз юмшатилди. Натижада, шу йилнинг 30 май куни футбол бўйича халқаро ва ички мусобақаларга юқори даражада тайёргарлик кўриш ҳамда уларда қатнашиш мақсадида профессионал футбол клубларига ўз ўқув машғулотларини санитария қоидалари, нормалари ва гигиена нормативларига мувофиқ қилган ҳолда бошлашга ҳамда 2020 йил 5 июндан Ўзбекистон профессионал футбол лигаси чемпионатларини томошабинлар иштирокисиз ўтказишга рухсат берилди.\nНавбатдаги Про-лига ўйинларига тараддуд ишларини асосан ўз қароргоҳимизда олиб бордик. Биласиз, Зомин – мамлакатимизнинг энг хушманзара масканларидан бири саналади. Зомин тоғ ён бағрида ташкил этилган тадорикнинг биринчи қисмида асосий эътибор футболчиларнинг жисмоний тайёргарлигини бир маромга етказишга қаратилди. Сўнгра, ўз қароргоҳимизда машғулотлар олиб борилди, қолаверса, ўртоқлик учрашувларда ўз омадимизни синаб кўрдик. Таркибда деярли ўзгаришлар йўқ. Жамоанинг ўтган йилги негизини сақлаб қолганмиз. Про-лига ҳадисини олган бир қатор футболчиларни таклиф этдик ва улар билан шартномалар имзоланди. 23 июнь куни Ўзбекистон Кубогининг дастлабки босқичида “Оқ-тепа” жамоаси меҳмони бўламиз.\n- Олинган маълумотларга кўра раҳбарият томонидан клуб инфратузилмасини янада яхшилашга катта эътибор қаратилаётган экан?\n- Шундай. Футболчилик фаолиятим давомида бир қатор номдор клублар шарафини ҳимоя қилиб хориж сафарларида бўлдим. Маҳаллий жамоаларнинг яратилган шарт-шароитлари билан яқиндан танишдим. Керакли маълумотларни ён дафтарчамга қайд этиб қўйгандим. “Зомин” жамоасида иш бошлаганимда, клуб президенти Илҳом ака Собировга бу борада ўз таклифларимни билдирдим. Мақтаняпти деманггу, ҳозирга келиб Зомин шаҳридаги 5000 минг томошабинга мўлжалланган марказий ўйингоҳда таъмирлаш ишлари якунига етказилди. Стадион ҳудудида сунъий қопламали майдон барпо этилди. Замонавий кўринишга эга стадион эса шаҳар кўркига кўрк бағишламоқда. Шунингдек, Зомин шаҳрига кираверишда жамоанинг янги қароргоҳи қуриляпти. Бу ерда 40 кишига мўлжалланган меҳмонхона, сунъий қопламали ва табиий футбол майдонлари бунёд қилиняпти. Ўзбекистон Республикаси Мустақиллигининг 29 йиллиги арафасида янги қароргоҳ иш бошлаши режалаштирилган.\nМамлакатимизда футболни ривожлантириш нафақат футболчи ва мураббийларга, балки уни бошқараётган клуб раҳбарларига, маҳаллий ҳокимликларга боғлиқ. Ўзим “Насаф”да тўп тепиб юрган кезларим, ўзбек футболининг ҳақиқий фидоийси, марҳум Нуриддин Зайниев нақадар миллионлар ўйинига жонкуяр эканлигига тан бергандим. Қашқадарё вилоятида футболни янада оммалаштиришга ўзининг улкан улушини қўшган Баҳром Давлатов футбол соҳасидаги ташкилотчилигига қойил қоламан. Илҳом ака Собировда ҳам шундай хислатлар мужассамлашган, десам хато бўлмайди. У киши доимо футбол билан ҳамнафас. Асосий ва ўринбосарлар таркибининг машғулотларини доимий равишда кузатиб боради. Футболчиларнинг ҳолидан хабар олади. Юзага келган муаммоларни бартараф этишда ҳар томонлама ёрдам беради. Айнан Илҳом аканинг жонбозлиги билан “Зомин” жамоаси инфратузилмаси яхшиланди, марказий стадион замонавий кўринишга эга бўлди. Клуб қароргоҳи ва футбол академияси барпо этилмоқда. Жамоанинг уч ёш тоифасидаги ўринбосарлар таркиби шакллантирилди. Мамлакатимизнинг бошқа клубларида ҳам Илҳом акага ўхшаган ўз ишининг ҳақиқий усталари кўпайишини хоҳлардим.\n- Жамоада ёшлар футболига эътибор қай даражада?\n- Гоҳида ҳайрон қоламан, айрим клублар жуда катта маблағлар сарфлаб, хориждан ёки маҳаллий номдор футболчиларни ўз сафларига чорлашади. Аслида, Ўзбекистон истеъдодларга бой макон ҳисобланади. Таъкидлаш жоизки, пойтахтда, вилоят ва туман марказларида ҳатто чекка-чекка қишлоқларда ҳам иқтидор эгалари талайгина. Уларни излаб топиш, тўғри йўл кўрсатиб, катта футболда ўз ўрнини эгаллашида баҳоли қудрат кўмак беришимиз лозим. Кези келганда, “Насаф” жамоасини олайлик. Менинг собиқ жамоамда ёшлар футболи тизими яхши йўлга қўйилган. Сўнгги йилларда бир қатор таниқли чарм тўп усталари “аждарлар” таркибини тарк этишди. Шунга қарамай, жамоанинг ўйини асло пасаймади. Кетганлар ўрнини “Насаф” футбол академиясида камол топган ёшлар ҳисобига тўлдирилди. Гувоҳи бўлганингиздек, қаршиликлар катта харажатлар сарфламай, ўз ички имкониятларидан оқилона фойдаланиб келишмоқда. Бугунги кунга келиб, жамоанинг таркиби анча ёшарган бўлса-да, “Насаф” совриндорлар қаторидан жой олишга интиляпти.\n- Барқарорлик йўқолмаслигининг асосий сабаби нимада деб, ўйлайсиз?\n- “Насаф” футбол академияси тарбияланувчилари ҳам асосий жамоанинг ўйин услуби бўйича ҳаракат қилишади. Шу боис бўлса керак, академия сафидан қўшилган футболчи бош жамоа таркибига осонгина мослашиб кетади. “Зомин”да ҳам футбол академия иш бошлади. Бугунги кунда 18 ёшгача бўлган жамоа таркибига асос солинди. Айни чоғда 14 ва 16 ёшлилар жамоаларини деярли шакллантирдик ва саралаш ишлари ҳамон давом этмоқда. Ўзбек футболида ўз ўрнига эга тажрибали болалар мураббийларини ишга жалб этдик.\nМаълум йиллар ўтиб яхши ниятлар билан бошлаган ишимиз ўз мевасини беради, деган умиддаман. Биласизми, болалигимда футбол билан шуғулланишда жуда кўплаб қийинчиликларга дуч келганман. Ўрта мактабда ўқиб юрган пайтимда устозим ва дўстларим билан ўсиб кетган янтоқларни чопиб, футбол майдонини тартибга келтирардик. Ўша ўртоқларим орасида жуда ҳам иқтидор эгалари кўп эди. Агарда мактабдош дўстларим ҳам футбол ўйнаб кетишганда борми, ўзбек футболида номдор футболчилар вояга етган бўларди. Ўзим болалик футболида муаммоларга дуч келганим боис бугунги келажагимиз ворисларини баҳоли қудрат қўллаб-қувватламоқчиман. Зеро, болалар, ўсмирлар, ёшлар футболини ривожлантирмай туриб, профессионал футболда ва халқаро майдонларда юксак натижаларга эришиб бўлмайди.\n- Клубда футбол инфратузилмасини яхшилашда “Насаф” йўли танландими?\n- Шундай деса ҳам бўлади. Лекин, “Зомин”нинг йўли сал бошқачароқ. Яъни, келгуси мавсумларда ўзга футболчилар хизматига эҳтиёж сезмай, бор диққатни ўз академиясидан етишиб чиққан йигитларига қаратади. Энг яхши футболчиларга тушган таклиф бўйича трансферлар амалга оширилади. Ундан тушган сармоя орқали клуб молиявий аҳволи янада яхшиланади. Клуб раҳбарияти ва жамоа мураббийлар штабининг асосий мақсади эса Зомин шаҳрида ҳақиқий профессионал клуб тузишдан иборат.\n- 29 июнь куни аёллар футболи бўйича жорий йилги мамлакат суперкубогининг ҳал қилувчи учрашуви ўтказилади. Бўлажак ўйинни қабул қилишга “Зомин” марказий шайми?\n- Албатта. Юқорида “Зомин” стадионидаги ижобий ўзгаришлар хусусида тўхталдим. Мазкур суперкубок учрашуви карантин қоидаларига тўлиқ амал қилинган ҳолда уюштирилади. Бунинг учун стадионимизда барча шароитлар муҳайё этилган. Ўзбекистон футбол ассоциацияси ва Ўзбекистон профессионал футбол лигаси мутасаддиларининг билдирган ишончини “Зомин” клуби раҳбарияти тўлиқ оқлайди. Бу билан тўхтаб қолмоқчи эмасмиз. Келгусида Ўзбекистон Кубогининг финал учрашуви ва халқаро миқёсида ўтадиган ўйинларни қабул қилишга тайёрламоқчимиз.\nПРО лига. Миржалол Қосимов келган, майдонда Марадона ва Тимур Ҳакимов ўйнаган "Оқ-тепа" - "Зомин" учрашувидан ГАЛЕРЕЯ 4\n"Мухлисдан савол". Диёр Имомхўжаев - Камчилиги, "Футбол шарҳи", футзал, Суперлига қисқариши, "Сурхон" ва тотализатор ҳақида (2-қисм) 39\n22 июн 23:19:05\nБариб пахтакор чемпион якин 1000 йиллика\n23 июн 22:11:08\nJizzaxda Zomin So'g'diyona va boshqa klublar bilan birga G'allakor degan klub bor. Tumanim klubi. O'z vaqtida 1-ligada avtoriteti yaxshi jamoa edi. 3-o'rinni olgan yillari bo'lgan. Qani endi shu klubimizga ham e'tibor bo'lsa\n22 июн 22:32:23\nZomin stadionini kurganman juda kurkam stadion... J.Jiyamurodovga kelsak Nasaf OFKni yutkan yili krayneda Alves bulib ketkandi uziyam... agar adawmoyatkan bulsam...\n22 июн 21:29:16\nЭнди Жиззахнинг Машъали Зомин бўладими дейман клуб академиясига асос солинса, махаллий яхши ёшлар хам етишиб чиқади.


Манчестердаги теракт бўйича қўлга олинганлар сони саккиз нафарга етди\n11:10 / 25.05.2017\nБуюк Британия ҳуқуқ-тартибот органлари Манчестердаги стадионда рўй берган портлашга алоқадорликда гумон қилинган яна икки кишини қўлга олди. Бу ҳақда Катта Манчестер полициясининг твиттердаги саҳифасида маълум қилинган.\n«Бу тонгда биз Витингтон туманида текширувлар ўтказдик, бир киши қўлга олинди. Шу тонгда яна бир киши Манчестернинг ўзида теракт бўйича текширувлар доирасида ҳибс қилинди», — дейилган хабарда.\nБундан аввалроқ терактни уюштиришда асосий гумондор сифатида 22 ёшли ливиялик Салмон Обидий кўрсатилган эди. Бундан ташқари, Буюк Британия бош вазири Тереза Мэй қўпорувчилик ҳаракати остида катта гуруҳ турганини тахмин қилганди.\nNBC телеканали Салмон Обидий «ал-Қоида» гуруҳи билан алоқадорлиги ҳақида ахборот берган эди.\n22 май оқшомида Манчестердаги Manchester Arena стадионида америкалик хонанда Ариана Гранденинг концерти ўтказилаётган вақтда рўй берган теракт оқибатида 120 киши жароҳатланган, 22 киши ҳалок бўлган.


15:36 / 30.11.2016\nУчрашув «Шапокоэнсе» футболчилари хотирасига бир дақиқа сукут сақлаш билан бошланди.\nЎйиннинг 2-дақиқасида Артур Геворкяннинг жарима майдонига етказган тўпини дарвозабон Элдор Суюнов ушлаб қололмай, қўлидан чиқариб юборди. Натижада, Темурхўжа Абдухолиқов уни дарвозага йўллашга муваффақ бўлди. Бу ҳисоб учрашув якунигача ўзгармади ва «Локомотив» 2016 йилги кубок соҳиби бўлди.\nБу тошкентликлар жамоаси ўз тарихида иккинчи марта нуфузли совринни қўлга киритиши бўлди.\nЎзбекистон кубогини қўлга киритиш бўйича рекордчи «Пахтакор» жамоаси саналади. «Шерлар» 11 марта ушбу соврин эгаси бўлган.\n«Локомотив» – «Насаф» 1:0 (1:0)\nГол: Темурхўжа Абдуҳолиқов (2).\n«Локомотив»: Маъмур Икромов, Кахи Махарадзе, Темурхўжа Абдухолиқов, Сардор Мирзаев, Салим Мустафоев, Тимур Кападзе, Ислом Тўхтахўжаев, Санжар Шоаҳмедов (Бобур Юлдашев 84), Икром Алибоев, Шерзод Файзиев (Олег Зотеев 73), Артур Геворкян (Марат Бикмаев 54).\n«Насаф»: Элдорбек Суюнов, Азиз Ғаниев, Шуҳрат Муҳаммадиев, Баҳром Абдураҳимов, Игорь Голбан, Шерзод Аъзамов, Фозил Мусаев, Одил Ҳамробеков (Шаҳбоз Эркинов 59), Фарруҳ Сайфиев, Дониёр Нарзуллаев, Драган Черан (Бобир Абдихолиқов 70).\nОгоҳлантиришлар: Ислом Тўхтахўжаев 32, Темурхўжа Абдухолиқов 33, Одил Ҳамробеков 35, Шаҳбоз Эркинов 90+3.\nЧетлатиш: Ислом Тўхтахўжаев 90+3.\n00:54 / 27.01.2021\n«Локомотив» Жасур Жалолиддинов билан шартномани бекор қилди\n13:35 / 31.07.2020\nКлуб учун бир йилга қанча пул етарли? «Локомотив» бош менежери жавоб берди\n14:15 / 05.03.2020\nСуперлига клублари трансфер баҳоси эълон қилинди: энг қимматбаҳо жамоалар қайси?\n22:23 / 21.01.2020\n«Локомотив» «шармандали бўлмаган» мағлубиятга учраган ва тожикистонлик мухлислар байрам қилган ўйиндан фотогалерея


Прокуратура ходими нима сабабдан аёл кишига нисбатан куч ишлатди? - EFFECT.UZ\nИжтимоий тармоқларда тарқалган “Наманганда прокуратура ходими аёл кишига куч ишлатгани айтилмоқда” сарлавҳаси остидаги видеога нисбатан Бош прокуратура матбуот котиби Ҳаёт Шамсутдинов муносабат билдирди.\n“Наманганда прокуратура ходими деб тахмин қилинган шахс аёлга куч ишлатгани ҳақида видеохабар чиқарилган. Видеохабарда кўрсатилган ҳолат Бош прокуратура томонидан ўрганиб чиқилмоқда. Натижаси ҳақида хабар қилинади”, – дейилади муносабатда.\nTeglar:Hayot Shamsutdinov, Наманган, Прокуратура


Гўзаллик талаб қилган қурбонлик... » Ўзбекистон янгиликлари – Zamin.uz\nГўзаллик талаб қилган қурбонлик...\nГўзаллик қурбонлик талаб қилади, дейилади. Буни Уэльснинг Рексем шаҳарчасида яшовчи Салли Робертс ўз танасида синаб кўрди. У ўзининг лабларини шишириш учун жарроҳлик амалиётини бажартирганидан кейин, унинг лаби шунчалик шишиб кетдики, у ҳатто овқат ҳам еб-ичолмай қолди, деб хабар беради Qalampir нашри.\nЖарроҳлик амалиётининг кейинги куни, Робертснинг ташқи кўринишини янада чиройли қилиши керак бўлган лаблари шишиб, ёрилиб кетган. Замонавий мода талабгори лабининг ёрилган жойларидан, шифокор томонидан киритилган суюқлик сизиб чиқа бошлаган.\nРобертсда лабига киритилган химиявий суюқликка нисбатан кучли аллергия бошланган. Уэльслик аёл тўғри маънода тилини йўқотиб қўйиши мумкин бўлган. Шифокорлар зудли билан оғриқни қолдирувчи, шамоллашнинг олдини олувчи ва организмда жараёнларни секинлаштирувчи дориларни ёзиб беришга мажбур бўлган. Акс ҳолда Робертсда анафилактик (шок) карахтлик бошланиши мумкин эди.\nРобертс омадли экан, шифокорлар ўз вақтида ёрдам қўлини чўзишди ва жарроҳлик натижасида келиб чиқиши мумкин бўлган жиддий кўнгилсизликнинг олди олинди. Энди, Робертс барчага пластик жарроҳлигини ўтказишдан олдин керакли лаборатория таҳлилларни ўтказишни тавсия қиляпти.\nЯнгиликлар » Тиббиёт » Гўзаллик талаб қилган қурбонлик...\n23:40 Шифокорлар юраги ташқарида бўлган чақалоқнинг ҳаётини сақлаб қолишди\n13:40 Нима учун жарроҳлар кўк ёки яшил рангли халат кийишади


Матонатли инсонлар хайрия тадбири Сирдарё вилоятида\n11:20 / 06.06.2017\nАввал хабар қилинганидек, саховат ва эҳсон ойи бўлмиш Рамазони шарифда «Мирза Юсуф» жомеъ масжиди ҳамда Mehrob.uz сайти томонидан хайрия тадбирлари ташкил қилинимоқда.\nБу тадбирларда Ислом дини кўрсатмаларига мувофиқ, муҳтож биродарларни, имконияти чекланган азизларни руҳан қўллаб-қувватлаш, оғирини енгил, узоғини яқин қилиш, меҳр-мурувват кўрсатиш ният қилинган. Мурувватли инсонлардан совға-салом олиш, самимий табриклар эшитиш ҳар қандай кишининг, каттаю-кичикнинг кўнглини хушнуд қилади.\nАна шу ниятда кеча ушбу тадбир доирасида жамоа Сирдарё вилоятида бўлиб, матонатли юртдошларнинг хонадонларида меҳмон бўлди. Бўлиб ўтган самимий суҳбатда хонадон эгаларини Рамазони шариф билан муборакбод этиб, Аллоҳ таолонинг қазои қадарини иймону сабр-бардош билан қарши олган бу азизларга махсус аравачалар ҳадя қилинди.\nАллоҳ таоло хайру эҳсонларни ҳусни қабул айласин, ногиронларга сабр ойи бўлмиш Рамазони шарифнинг ҳурматидан беҳисоб ажру савоблар ато этсин!


Ўзбекистон Республикаси Соғлиқни сақлаш вазирлиги томонидан янгиланган ssv.uz расмий веб-сайти ишга туширилди. Ҳозирда у тест режимида (ўзбек ва рус тилларида) ишламоқда. Бугунги кунда давлат органларининг сайтлари, бошқа ҳар қандай сайтлар сингари, маъ…\nЖаҳон соғлиқни сақлаш ташкилоти маълумотларига кўра, дунёда коронавирус инфекциясини юқтирганлар сони 42 миллион 512 мингдан ортиқни ташкил этмоқда, шундан 1 миллион 147 мингдан зиёд киши вафот этган. Жонс Хопкинс университетининг ҳозирги маъл…\nСаломатликни баҳолаш ва кўрсаткичлар институти (IHME) олимларининг аниқлашича, тиббий ниқоблардан фойдаланиш биргина АҚШнинг ўзида 130 мингга яқин кишининг ҳаётини асраб қолади. COVID-19ни жиловлашнинг бошқа чоралари, жумладан ижтимоий масофа ҳам бу қадар катта фойда б…\n2020 йил 26 октябрь соат 10:00 ҳолатига кўра, Ўзбекистонда коронавирус инфекцияси қайд этилганлар сони 65 480 (+92) нафарни ташкил этмоқда. Янги касалланиш ҳолатларининг 10 нафари Қорақалпоғистон Респ…\nШу йилнинг 25 октябрь куни мамлакатимизда 286 ҳолатда касаллик қайд этилди. Шу билан бирга, бугун 4 нафар коронавирусга чалинган бемор вафот этиб, жами кўрсаткич 549 нафарга етди. Эъ…\n2020 йил 25 октябрь соат 23:00 ҳолатига кўра, Ўзбекистонда коронавирус инфекцияси қайд этилганлар сони 65 388 (+81) нафарни ташкил этмоқда. Янги касалланиш ҳолатларининг 65 нафари Тошкент вилоятида, 16 нафари\nСоғлом турмуш тарзига амал қилиб яшаш керак, дейилса баъзилар бунинг оғирлигини ёки умуман имконсиз эканини таъкидлайди. Уларнинг бундай деб ҳисоблашига сабаб соғлом турмуш тарзи қоидалари ҳақида етарлича тушунчага эга бўлмаганидир. Аслида эса, уни турмуш тарзига айлантири…\nДунёда коронавирусдан зарарланиш ташхиси қўйилганлар сони 43 миллионга яқинлашди. Сўнгги бир кунда дунёда яна 465,3 минг киши коронавирусга чалинди ва бу бутун пандемия даврида бир кеча-кундузда Covid-19 билан касалланиш ҳолатлари сони бўйича энг юқори кўрсаткичдир. Бу…\n2020 йил 25 октябрь соат 18:00 ҳолатига кўра, Ўзбекистонда коронавирус инфекцияси қайд этилганлар сони 65 307 (+107) нафарни ташкил этмоқда. Янги касалланиш ҳолатларининг барча 107 нафари Тошкент шаҳрида коронавирусга …


Жубайр ибн Мутъам розияллоҳу анҳудан ривоят қилинади: «Набий соллаллоҳу алайҳи васаллам: «Менинг бир неча исмларим бор: мен Муҳаммадман. Мен Аҳмадман. Мен Моҳийман – ўчирувчиман, Аллоҳ мен билан куфрни ўчиради. Мен Ҳоширман – тўпловчиман,\nАллоҳнинг расули Муҳаммад соллаллоҳу алайҳи васалламга имон келтирмайдиган кишиларга илмий ва моддий\nНасронийлар мўғил қабилаларига уларни насроний динига киритиш учун даъватчиларини юборар эдилар.\nРоббингиз махлуқотлар ичра сизни танлаб, ёлғиз ўзингизга ато этган иззат тожи сизга муборак бўлсин!\n1. Аллома Ибн Мунир айтади: “Пайғамбар алайҳис салом кўксларининг ёрилиши ва ул зотнинг бунга қилган сабрлари худди Аллоҳ таоло Забиҳуллоҳ Исмоил алайҳис саломни имтиҳон қилиб кўргани ва ул зотнинг бунга қилган сабрларининг туркумидандир.\nМуҳаммад алайҳиссаломга эҳтиром кўрсатиш, у зотга нисбатан доимо одобли бўлиш иймон тақозоси ҳисобланади.\nЎнинчи ҳижрий санада Расулуллоҳ соллаллоҳу алайҳи васаллам ўзларининг Исломдаги биринчи ва охирги ҳажларини қилдилар.\n...Ўша куни қурайшлар ўзлари сиғинадиган санам шарафига зиёфат уюштиришган эди. Зиёфат давомида бут уч марта ерга қулади. Эрталабга яқин Каъба атрофидаги 360 бутнинг йиқилгани маълум бўлди. Бу ботилнинг йўқолиши, ҳақиқатнинг эса қоим бўлишига бир ишора эди. Чунки ўша куни ҳали тонг отмасдан нубувват қуёши чиқиб улгурган эди.


Ўксинма, онаизор (Қатра) | insonvaqonun.uz\nБош саҳифа/Олам ва одам/Ўксинма, онаизор (Қатра)\nЎксинма, онаизор (Қатра)\nМЕН бу аёлни ҳар тонг учратаман. Мен уни тўй-маърака, кўча-кўйда, одамлар орасида эмас, ҳар куни шу ерда — номаълум солдат хотирасига ўрнатилган ҳайкал олдида учратаман.\nИшга шошилаётган бўлсам ҳам онани кўргач, қадамларимни беихтиёр секинлатаман, унинг ҳаракатларини кузата бошлайман. У қўлидаги икки-уч дона гулни ҳайкал пойига қўяди. Ўтиб-қайтиб кетаётган йўловчиларга бефарқ қарайди, бошини оҳиста эгади.\nБир неча дақиқа сукут сақлаб тургач, оҳиста орқасига бурилади. Унинг кўзларидан думалаб тушаётган ёшларни кўриб, дилим вайрон бўлади. Минг-миллионлаб оналар, сингиллар, аёлларни шундай кўйга солган урушни лаънатлайман. Шоиранинг сатрлари ёдимга тушади:\nУруш, номинг ўчсин жаҳонда,\nЯна кўз ўнгимда онанинг эгик қадди намоён бўлади. Унинг кўз ёшларини артиб қўйишни, далда беришни истайман.\n— Қарагин, онаизор, ҳей чопқиллаб юрган болакайларни кўряпсанми, ана, улар кулишяпти, шоду хуррам юришибди, ҳеч ташвиши йўқ. Буларга шундай осуда ҳаётни сенинг жангда ҳалок бўлган фарзандларинг яратди!\n— Атрофга қара — баҳор! Юртимиз келинчакдай безанган. Ҳамма яратиш, бунёдкорлик билан банд, лабларида табассум. Булар сенинг шаҳид бўлган болаларингнинг жасорати туфайли бунёд бўлган фаровон ҳаётда тўлиб-тошиқиб, тинч умргузаронлик қиляпти!\nЎксинма, онаизор. Ҳар ишимиз, ҳар ютуғимиз орқасида сенинг фарзандинг, Ватаннинг жасур ўғлонлари матонати ётибди.\n640\tЧоп этиш PDF


Дилмурод Каримов футболчилик фаолиятини якунлади / CHAMPIONAT.asia\n00:14Куман: "Депайни тушуниш жуда осон" 0 23:54Артета Жаканинг келажаги ҳақида фикр билдирди 0 23:37Ўртоқлик учрашувида ҳакам жамоалардан бирининг барча мухлисларига сариқ карточка кўрсатди 3 23:13КОНКАКАФ кубоги финалчилари аниқланди 2 23:01"Қизилқум"га мағлуб бўлгач, Жасур Абдураимов матбуот анжуманига келмади, сабаби... 6 22:50Аҳмедовнинг ярим ҳимояда ўйнаши, Паншанбенинг захирада қолиши ва "Қўқон-1912" билан ўйин - Виктор Жалилов иштирокидаги матбуот анжумани 9 22:47"Интер" Пьянични қўшиб олмоқчи 0 22:47Бахтиёр Ашурматов: "Тез орада "уйга" қайтамиз деб умид қиламан" 10 22:43Ҳамиджон Актамов: "Металлург" ўйинни ҳужумчисиз бошлагани бизни ажаблантиргани йўқ" 6 22:34Франция Суперкубогида ПСЖ "Лилль" билан учрашади 0 22:31"Қўқон-1912" - "Навбаҳор" 1:2. Highlights 3 22:26"Металлург" - "Қизилқум" 1:2. Highlights 0 22:08Шомуродов "Рома"нинг Португалиядаги йиғинига йўл олди 26 22:02"Барселона" Коутиньо ва Гризманни сақлаб қолишга қарор қилди 7 21:55Водий дербисида "Навбаҳор" "Қўқон-1912"ни мағлуб этди ва беш йиллик анъанага чек қўйди 145\nДилмурод Каримов футболчилик фаолиятини якунлади\n29 мар 12:35\nТеглар : МеталлургДилмурод Каримов\n“Металлург” ва Ўзбекистон Суперлигасининг бир қатор клубларида ёрқин ўйинлари билан мухлисларнинг олқишига сазовор бўлган ярим ҳимоячи Дилмурод Каримов футболчилик фаолиятини якунлади.\nДилмурод Каримов 1989 йил 27 июнь ойида Сирдарё вилоятида туғилган. 1999 йилда Сирдарё вилояти Янгиер шаҳри футбол мактаб интернатига қабул қилинган. 2006 йилда биринчи лига вакили ПФК “Гулистон” жамоасида футболчилик фаолиятини бошлаган. 2007-2017 йиллар давомида Бекободнинг “Металлург” клубида ёрқин ўйинларни намойиш қилган. Фаолияти давомида “Сўғдиёна”, “Динамо” ва сўнгги клуби “Янгиер” бўлди. Шунингдек, IFFHS томонидан тузилган Сўнгги 10 йилликнинг энг сермаҳсул ҳимоячилари рейтингда Дилмурод Каримов 35та гол билан 52-ўринни эгаллаган. Ҳозирги кунда Дилмурод Каримов “Янгиер” жамоасида Ильдар Сакаевга ёрдамчи мураббий сифатида иш олиб бормоқда.\n“Футболчилик фаолиятим ёрқин ўтди дея оламан. Узоқ йиллар давомида асосан “Металлург” клубида фаолият олиб бордим. Менга футболчи сифатида ўсишимда мураббийларим Шамиль Толипов, Шавкат Саидов, Рустам Мирсодиқовнинг хизматлари катта бўлган ва бунинг учун уларга чексиз миннатдорчилигимни изҳор қиламан.\nФаолиятимда янги саҳифа очилмоқда, яъни шу йиллар давомида орттирган тажриба ва билимларимни келажак авлод билан бўлишмоқчиман. 2021 йилдан эътиборан “Янгиер” жамоасида ёрдамчи мураббий сифатида фаолиятимни давом эттираман”- дейди Дилмурод Каримов.\nБиз ҳам шу ўринда Дилмурод Каримовга мураббийлик фаолиятида улкан омадлар тилаймиз.\n"Қизилқум"га мағлуб бўлгач, Жасур Абдураимов матбуот анжуманига келмади, сабаби... 6\n"Металлург" - "Қизилқум" 1:2. Highlights 0\nСупер голлар урилган баҳсда "Қизилқум" "Металлург"ни мағлуб этди 16\n“Металлург” ПФК аъзолари вакцина олишди 0


“Ҳоким Кубоги-2018”: “Нефтчи” чемпион! / CHAMPIONAT.asia\n“Ҳоким Кубоги-2018”: “Нефтчи” чемпион!\n05 фев 22:45\nТеглар : Ҳоким кубогиНефтчи\nФарғонада “Ҳоким Кубоги-2018″нинг “А” гуруҳи ўйинлари якунланди.\nСўнгги турда “Истиқлол” жамоасини қабул қилган Сергей Ковшов шогирдлари 1:1 ҳисобида дуранг қайд этишди ва 11 очко билан гуруҳ пешқадами сифатида турнирдаги иштирокларини ниҳоялашди.\nФарғона дербиси чин маънода кескин ва муросасиз курашларга бой ўтди. Стадионга йиғилган ҳар иккала жамоа мухлислари ҳам майдондаги ўйинчиларни қизғин тарзда қўллаб-қувватлашди.\nБиринчи бўлимда “Нефтчи” ҳисобни очди. Абдул Азиз Юсупов яна бир бор ўзининг тўпурарлик қобилятини намойиш этган ҳолда Нодир Ашурматов қўриқлаётган дарвозани аниқ нишонга олди. 1:0\nЎйин сурати иккинчи бўлимда янада ошди. Ҳужумлар сонининг ортиши баҳс ҳароратини оширди. Ўйиннинг сўнгги дақиқалари “Нефтчи”нинг ғалабаси билан ўз якунига етиб бораётган эди. Бироқ заҳирадан майдонга тушган Ризо Айвазов баҳсда тубдан бурилиш ясади. “Нефтчи” дарвозасига белгиланган жарима тўпини чиройли тарзда амалга оширган Ризо ҳисобни тенглаштирди.\nЭътиборга молик жиҳати, собиқ футболчимиз “Истиқлол”ни муқаррар мағлубиятдан қутқариб қолган голга эгалик қилган бўлсада, мазкур тўпни нишонламади. Шу ўринда гол учун “Нефтчи” мухлисларидан узр сўради.\n“Нефтчи” – “Истиқлол” 1:1 (1:0)\nГол: Абдул Азиз Юсупов – 1:0, Ризо Айвазов – 1:1\n“Нефтчи”: 1.Виталий Мирный, 3.Шукур Пўлатов,88.Аббос Махсталиев, 87.Амиржон Сафаров 77.Муҳаммад Исаев, 35.Даврон Маматов 24. Жасур Азимов 23.Абдул Азиз Юсупов, 21.Элёр Мамасолиев, 20. Алишер Саматов 10. Анвар Бердиев\nЗахира: 35.Фаррух Турдалиев, 94.Жамшид Қобулов, 44.Аброр Исмоилов, 34.Даврон Исаков, 33.Илҳом Юнусов, 19.Отабек Ахмаджонов 17.Сунатилло Эрматов\n“Истиклол”: 31.Нодир Ашурматов, 2.Азиз Мадалиев, 5.Абдуҳамид Қурбонов, 7.Абдулазиз Жўрабоев, 10.Элёр Акбаров, 14. Рустам Абдуҳамидов, 17. Бобур Абдужалилов, 18. Темур Султонов, 23.Санжар Асқаралиев, 77. Қаҳрамон Муҳаммаджонов, 77.Хошимжон Шокиров\nЗахира: 1.Акмал Ортиқов, 9.Жаҳонгир Дадабоев, 11. Анвар Хожимирзаев, 19.Алишер Файзуллаев, 21.Худоберди Холиков, 20. Ризо Айвазов, 25. Бобур Жўрабоев\nХабарингиз бор, бу йил “Ҳоким Кубоги” турнирида чемпион бир эмас балки икки нафарни ташкил қилади. “Нефтчи” жамоаси мусобақанинг энг кучли клубларидан ташкил топган “А” гуруҳида чемпионликни қўлган киритган бўлса, 8 февраль куни “B” ҳамда “С” гуруҳларининг пешқадамлари ўртасида иккинчи финал баҳси ўтказилади. Шу куни финалда ғолиб бўлган жамоа “ФарДу” стадионида “Нефтчи” жамоаси билан биргаликда тақдирланади.


Aвстрияда янги канцлер Карл Нехаммер ўз...\n06.12.2021 22:45 0 1119\nФото: «CHRISTIAN BRUNA/EPA»\nAвстриянинг янги канцлери Карл Нехаммер 6 декабрь куни лавозимга киришиши муносабати билан ўтказилган маросимда қасамёд қилди. Тантанали тадбир Хофбург саройидаги президент Aлександр Ван дер Беллен маъмуриятида бўлиб ўтди.\nAввал ўтиш даврида канцлер вазифасини бажарувчи мамлакат ташқи ишлар вазири Aлександр Шалленберг ташқи сиёсат бўлими бошлиғи сифатидаги асосий вазифаларига қайтди.\nОктябрь ойида 2017 йилдан бери канцлер лавозимида ишлаб келаётган Себастьян Курц истеъфога чиқди. Сиёсатчи мамлакатда авж олган коррупция можароси фонида шундай қарорга келган. Декабрь ойи бошида Курц ҳам эгаллаб турган барча сиёсий лавозимларидан истеъфога чиқиш ниятида эканини маълум қилган.\n3 декабрь куни Aвстрия ички ишлар вазири Карл Нехаммер бир овоздан ҳукмрон Aвстрия халқ партияси раиси этиб сайланди. Бу қарор сиёсатчига республика канцлери лавозимини эгаллашга имкон берди.\nканцлер Австрия Карл Нехаммер\nХориж 03/04, 13:38\n«Путин Россия келажагини яксон қилмоқда» — Германия канцлери\nХориж 02/03, 11:19\nГермания канцлери Путиннинг асл мақсадини очиқлади\nХориж 03/01, 17:43\nАвстрияда баҳсли қонун кучга кирди, Британия парламенти бундай қонунни уч карра рад этганди


Марказий ўйин Самарқандда, Олмалиқда дерби ва "Навбаҳор"нинг Навоийга сафари\n28 июнь, 2019, 13:33 744\nТеглар:Суперлига | Динамо Самарқанд | Бунёдкор | АГМК | Металлург | Қизилқум | Навбаҳор\nБугун 13-тур ўйинлари старт олади\nБугун Суперлига 13-тур ўйинлари старт олади. Кун доирасидан 3 та учрашув ўрин олган. 28 июнь кунги баҳсларнинг энг марказий баҳси Самарқандда кечади. Олмалиқда дерби ва янги мураббий қўл остида "Навбаҳор" Навоийда меҳмон бўлади.\nСамарқандда нохуш серияга барҳам бериламиди?\nДаврон Файзиев шогирдлари ўз уйларида мағлубият нималигини билмай келмоқда. Мезбонлар "Насаф" ва "Навбаҳор"дан очко олишди. Ўзбекистон чемпиони "Локомотив" таслим этилди. Ушбу мағлубиятдан сўнг "темирйўлчилар" мураббийлари истеъфога чиқарилди. Бу натижалар ўз-ўзидан Самарқандда ўйинлар осон бўлмаслигини кўрсатмоқда. Ушбу жамоалар ўртасидаги беллашувларда "қалдирғочлар" устунлик қилишмоқда. Улар Самарқандда умуман ютқазишмаган. Шу боис ўйиннинг аҳамияти катта. "Динамо" бугун ушбу анъанани бузиш учун курашса, Вадим Абрамов шогирдлари ўтган турдаги мағлубият тасодиф эканлигини кўрсатиш учун курашишади.\nАГМК ўз майдонида "Металлург"ни қабул қилади. Ушбу учрашув Тошкент вилояти дербиси ҳисобланади. Ушбу икки жамоа турнир жадвалида кетма-кет ўринларни эгаллаб турибди. Бекободликлар охирги ўйинларда дуранглар исканчасида қолиб кетган бўлса, Миржалол Қосимов шогирдлари водийнинг икки клубидан 4 очко олди. Бу қайсидир манода олмалиқликларнинг уйғанаётганидан дарак дейишимиз мумкин. Чунки АГМК ўз олдига юксак мақсадлар қўйган "Навбаҳор"ни охирги дақиқаларда ғалабадан мосуво қилди. Андижонда эса зафар қучди.\nКўриб турганингиздек, бугун ўзига келаётган АГМК ва ўйини ва натижалари пасаяётган "Металлург" иштирокида дерби ўтказилади.\nЯнги мураббийнинг дебюти\nХабарингиз бор, бир неча кун аввал "Навбаҳор" клуби бош мураббийи Андрей Канчельскис ўз лавозимидан озод этилиб, ўрнига Деян Журжевич тайинланди. Ушбу мутахассис илк ўйинини Навоийда "Қизилқум"га қарши ўтказади. Бу учрашувдан аввал кўпчилик меҳмонларнинг имкониятини бироз юқори баҳолаб, мураббийнинг дебюти омадли чиқишига ишонмоқда. Тўғри, "Қизилқум" "Навбаҳор" каби гранд жамоа эмас. Лекин бу жамоа ҳар хил ҳолатда турли хил натижалар қайд этиши мумкин. "Лочинлар" рақибни менсимай майдонга тушишса, қийналиб қолишлари ҳеч гап эмас. Қолаверса, Элгужа яхши формада бўлса, жамоага катта фойдаси тегади. Бироқ наманганликлар йўқотилган очколари кўплиги боис бу беллашувга бошқача кайфиятда ёндашиши аниқ.\nИмкониятлар: 40% - 60%\nКизилкумни ахволи тайин турибди Навбахор олга Кукондан\nРахмат Куконгахам омад\nЭнди бундан бу ёғига ютқазиб қўйсаларинг хамма калтак Жахон Азим Остон санларни бошингда синади орқага ўйнатишни билдиларинг энди олдинга ўйнатиб йўқотилган очколарни ўрнини тўлдириб қўйингларчи эркак бўлиб\nбунки самарқандда ютади\nNavabahor yitkizishga haqing yiq uynalaring shundo zor trenirni ketkizdilaring durrang uynayverib endi niyatlaringa yettilaring uynalaring endi fuflola\nОлга Навбахор факат галаба\nNavbahorga bugungi uyinda omad\nБУГУН ОСТОН Урунов,АЗИМЖОН АХМЕДОВ,МЕХМОНОВНИ КУРАСИЗ СОЧВОРАДИ КАНИ АЙТГАНИНА БУЛДИ АНДРЮХА КЕТДИ\nДЖОРЖИЧ КАНИ НИМАГА КАНЧЕЛЬСКИЙ УРНИГА КЕЛГАНИНГНИ ИСБОТЛА ОЛГА ЛОЧИНЛАР ТОЛКА ПОБЕДА((((\nнавбаҳор ҳам ютади\nолмалиқда агмкда ютади


Samsung Electronics компанияси коронавирус пандемияси сабабли биринчи марта онлайн тарзда ўтказилган тақдимоти давомида бир нечта янги гаджетларини намойиш қилди. Улар орасида Note қаторидаги янги смартфонлар, Tab S7 планшетлари, букилувчи экранли Galaxy Z Fold2 смартфони, Galaxy Watch3 “ақлли” соати ва Galaxy Buds Live симсиз қулоқчини бор.\nNote қаторидан жой олган янги смартфонлар Galaxy Note20 ва Galaxy Note20 Ultra компания қурилмалари орасидаги энг кучли процессор Exynos 990 ҳамда мос равишда 6,7 ва 6,9 дюймли экранлар билан жиҳозланган. Смартфонларнинг иккаласи ҳам янгиланган S Pen пероси билан таъминланган. Смартфонларнинг “ақлли” аккумулятори ярим соат ичида 50 фоиздан кўпроққа қувватлана олади.\nСмартфонларда томонлари нисбати 21:9 бўлган ва сониясига 24 кадр ёзувчи 8K-камера ўрнатилган. Шунингдек, сониясига 120 кадр тезлик билан ҳамда овоз ёзиш йўналишини созлаш имкониятига эга FHD-видео суратга олиш режими мавжуд. Galaxy Note 20 Ultra учта модулли камера билан жиҳозланган: 108 Мпли асосий модул ҳамда 12 МПли иккита модул. Смартфон, шунингдек, лазер сенсорли автофокус билан жиҳозланган. Galaxy Note20 камерасида асосий модул 64 Мпга эга.\nGalaxy Note20’да 256 Гб ички хотира бўлади, Galaxy Note 20 Ultra эса 256 ва 512 Гб ички хотира билан таклиф қилинади.\nЯнги смартфонлар нархи уларнинг конфигурациясига қараб, 999 доллардан 1439 долларгача туради.\nЖанубий Корея компанияси, шунингдек, букилувчи экранли янги Galaxy Z Fold2 смартфонини тақдим қилди. У иккита дисплей – 6,2 дюймли ташқи ва 7,6 дюймли ички экранлар билан жиҳозланган. Смартфон очиқ ҳолатда асосий дисплейи ўлчами 7,6 дюймни ташкил қилади.\nҚурилма букилганда ундаги тасвир ташқи экранга ўтиб, унинг ўлчамларига мослашади. Компанияда таъкидланишича, смартфоннинг экрани қалинлиги инсоннинг соч толасидан ингичкароқдир.\nSamsung смартфонлардан ташқари, Galaxy Tab S7 ва S7+ планшетларини намойиш қилган. Улар мос равишда 11 ва 12,4 дюймли экранларга эга.\nШунингдек, Galaxy Watch3 “ақлли” соати тақдим қилинган. Соат қон босимини ўлчаш ва электрокардиограмма кўрсаткичларини олиш функциялари билан таъминланган. Бундан ташқари, у пульсни ва қоннинг кислород билан тўйинганлигини ўлчай олади.\nТақдимотда намойиш қилинган яна бир гаджет - Galaxy Buds Live симсиз қулоқчинлари бўлиб, улар 12 ммли динамик билан жиҳозланган. Компанияда таъкидланишича, қурилмадаги учта микрофондан иборат адаптив тизим ва тебранишлар датчиги ҳаттоки шовқин жойларда ҳам аниқ эшитиш имконини беради. Гаджетда шовқинни бостириш функцияси мавжуд бўлиб, у паст частотали шовқинларни (мисол учун, ўтиб кетаётган автомобиллар товуши) олиб ташлаб, транспортдаги эълонлар ва нутқни эшитиш имконини беради.\nSamsung ахборотни квант шифрлаш ёрдамида ҳимояловчи янги смартфон тақдим қилди\nSamsung Electronics компаниясидан мега акция. Кафолатланган совға – Galaxy Watch smart соатлари\nSamsung янги смартфонлари тақдимотини ўтказди


Ўзбекистон давлат қарзи 25 млрд доллардан ошди – Газета.uz\nМолия вазирлиги ҳисоботига кўра, 1 октябрь ҳолатига давлат қарзи 25,3 млрд долларни (ЯИМга нисбатан 38,4 фоиз) ташкил этди. Июль-сентябрь ойларида давлат қарзи қолдиғида кузатилган ўсиш «давлат бюджети тақчиллигининг молиялаштирилиши», «инвестицион лойиҳаларнинг амалга оширилиши» ҳамда 356,4 млн доллар миқдоридаги давлат қарзининг сўндирилиши билан изоҳланмоқда.\nLotinchada На русском языке 27 ноябр 2021, 10:24 Иқтисодиёт\nЎзбекистон давлат қарзи учинчи чоракда 1,1 млрд долларга кўпайиб, 1 октябрь ҳолатига 25,3 млрд долларни ташкил этди. Бу ҳақда Молия вазирлигининг давлат қарзининг жорий ҳолати ва динамикасига бағишланган ҳисоботида маълум қилинди.\nВазирлик маълумотига кўра, учинчи чорак якунига давлат қарзининг ЯИМга нисбати барқарорлашиш тенденциясини сақлаб қолган ва йил бошидаги 38,9 фоиздан 1 октябрь ҳолатига 38,4 фоизгача пасайган.\nВазирлик июль-сентябрь ойларида давлат қарзи қолдиғида кузатилган ўсишни «давлат бюджети тақчиллигининг молиялаштирилиши», «инвестицион лойиҳаларнинг амалга оширилиши» ҳамда 356,4 млн доллар миқдоридаги давлат қарзининг сўндирилиши билан изоҳламоқда.\nБунинг натижасида, ҳисоб-китобларга кўра, учинчи чоракда давлат қарзи таркиби қуйидагича ўзгарган:\nЎзбекистон номидан жалб қилинган ташқи қарз қолдиғи 897,6 млн долларга ошган;\nдавлат кафолати асосида жалб қилинган ташқи қарз қолдиғи 42,2 млн долларга ошган;\nдавлат томонидан кафолатланган ҳамда давлат бюджетидан қайтариладиган ички мажбуриятлар қолдиғи 102,2 млн долларга ошган;\nдавлат қимматли қоғозларини (ДҚҚ) бўйича қарздорлик қолдиғи 789,2 млрд сўмга ошган.\nЖорий йил бошидан давлат қарзи ҳажман ўсиб бораётганлигига қарамай, унинг ЯИМга нисбати пасайиш тенденциясини намоён қилмоқда.\nВазирлик изоҳига кўра, бунга, асосан, «давлат қарзини хавфсиз даражада сақлаш» борасида амалга оширилаётган чоралар ва «ЯИМнинг реал ўсиш суръатлари ошиши» (яъни, ЯИМ ҳажмининг давлат қарзига нисбатан жадалроқ ўсиши) сабаб бўлган. Хусусан, июль-сентябрь ойида ЯИМнинг реал ўсиш суръати 6,9 фоизни ташкил этди, АҚШ долларидаги давлат қарзи қолдиғи эса 4,6 фоизга ошди.\nШунингдек, 2020 йилдан янги жалб қилинадиган қарз ҳажмига йиллик лимит белгилаш амалиёти қўллай бошланди. Қайд этилишича, 2022 йилда жалб қилинадиган давлат ташқи қарзларининг чегараланган ҳажми 4,5 млрд доллар, Ўзбекистон номидан чиқариладиган ДҚҚлар чекланган соф ҳажми 6 трлн сўм миқдорида белгиланиши таклиф этилган.\nИюль-сентябрь ойларида давлат ички қарзи қолдиғи иккинчи чоракка нисбатан 173,6 млн долларга ошганлиги кузатилиб, 2,6 млрд долларни (ЯИМга нисбатан 4,0 фоиз) ташкил этган. Шундан ДҚҚ бўйича қарз қолдиғи — 4,0 трлн сўм ҳамда давлат кафолати остида жалб қилинган ва давлат бюджетидан қайтариладиган ички қарз қолдиғи — 2,2 млрд долларга тенг.\nДавлат ташқи қарзи қолдиғи ҳам иккинчи чоракка нисбатан 939,8 млн долларга кўпайиб, 22,7 млрд долларни (ЯИМга нисбатан 34,4 фоиз) ташкил этган. Шундан ҳукумат номидан жалб қилинган ташқи қарз қолдиғи — 16,3 млрд доллар, давлат кафолати остида жалб қилинган ташқи қарз қолдиғи — 6,4 млрд долларга тенг. Таъкидлаш жоизки, ташқи қарзнинг ўсиши асосан ҳукумат номидан жалб қилинган ташқи қарз қолдиғидаги ўсиш ҳисобига юз берган, учинчи чорак якунига давлат кафолати остида жалб қилинган ташқи қарз қолдиғи деярли ўзгармаган.\nУчинчи чорак якуни бўйича давлат ташқи қарзининг қарийб чорак қисми ёки 5,6 млрд доллар давлат бюджетини қўллаб-қувватлашга, 3,1 млрд доллар электр-энергетика соҳасига, 2,8 млрд доллар энергетика соҳасига, 2,6 млрд доллар транспорт ва транспорт инфратузилмасига йўналтирилган бўлиб, ҳисобот даврида ўтган иккинчи чоракка нисбатан айнан шу соҳаларга харажатлар ҳажми сезиларли ошган.\nДавлат ташқи қарзи иқтисодиёт тармоқлари кесимида тақсимланиши (1 октябрь ҳолатига). Молия вазирлиги маълумотлари асосида «Газета.uz» томонидан тайёрланган.\n«Ўзбекистон Республикасининг асосий кредиторлари Хитой эксимбанки, Хитой давлат тараққиёт банки, Япония халқаро ҳамкорлик агентлиги ва бошқа мамлакатларнинг хорижий ҳукумат молия ташкилотлари ҳиссасига тўғри келиб, асосан турли инвестицион дастурларни давлат кафолатлари остида молиялаштирилиши учун қарз маблағлари жалб этилган. Кредиторлар олдидаги қарздорлик бўйича харажатлар давлат корхоналари томонидан инвестицион лойиҳаларни молиялаштириш натижасида тушган маблағлар ҳисобидан сўндирилади», — дейилади ҳисоботда.\nВазирлик маълумотига кўра, тўққиз ой давомида давлат бюджети ва давлат корхоналари маблағлари ҳисобидан давлат қарзига хизмат кўрсатиш жами харажатлари 1,6 трлн долларни ташкил этди. Хусусан, давлат бюджети маблағлари ҳисобидан давлат қарзига хизмат кўрсатиш харажатлари 680 млн долларни ташкил этган.\nҲисоботда қайд этилишича, Fitch Ratings халқаро агентлиги Ўзбекистон давлат қарзи 2021−2023 йилларда ЯИМга нисбатан мос равишда 42 фоиз ва 44 фоизни ташкил этишини, 2023 йилда эса давлат қарзининг ЯИМга нисбати 59 фоизгача ўсишини прогноз қилмоқда.\nМолия вазири ўринбосари Аҳадбек Ҳайдаров сентябрь ойи ўртасида бўлиб ўтган матбуот анжуманида ҳукумат томонидан давлат қарзига ЯИМга нисбатан 60% даражасида чегара қўйилган бўлса-да, лекин асл мақсад — ушбу кўрсаткични 45−50% дан оширмаслик эканлигини маълум қилган эди. Унинг сўзларига кўра, «бюджет тақчиллиги ўсганида давлат қарзи маълум даражагача кўтарилиши» мумкин, лекин 60 фоизлик чегарадан ошмайди.\nМаълумот учун, биринчи ярим йилликда давлат қарзи (1 июль ҳолатига) жами 24,2 млрд долларни ёки ЯИМга нисбатан 38,5 фоизни ташкил этган эди.\nАввалроқ Молия вазирлиги прогнозларига кўра, 2022 йил якунига давлат ташқи қарзи 30,4 млрд долларни ёки ЯИМга нисбатан 41 фоизни ташкил этиши хабар қилинган эди. Бу ҳақда вазирлик 2022 йилги «Фуқаролар учун бюджет» лойиҳасида маълумот берган.\nЎзбекистоннинг умумий ташқи қарзи қарийб 36 млрд долларга етди 23 сентябрь 2021, 22:25


Шаҳрисабзнинг тарихий қисмидаги қурилишлар ЮНЕСКО Умумжаҳон мероси маркази ижобий хулосасидан сўнг амалга оширилади - Халқ сўзи\n13:55 08 Август 2019 Жамият\nЭнди Шаҳрисабз шаҳрининг ЮНЕСКО Умумжаҳон мероси рўйхатига киритилган қисмида амалга ошириладиган қурилиш лойиҳалари ЮНЕСКО Умумжаҳон мероси марказининг фақат ижобий хулосаси олингандан сўнг амалга оширилади. Бу Вазирлар Маҳкамасининг 2019-2020 йилларда Қашқадарё вилоятининг Шаҳрисабз шаҳрини комплекс ривожлантириш чора-тадбирлари дастури тўғрисидаги қарори(http://lex.uz/docs/4458741)да кўрсатиб ўтилди.\nМазкур ҳужжат асосида Шаҳрисабзда янги корхоналар ва ишчи ўринларини вужудга келтирадиган инвестициявий лойиҳалар рўйхати тасдиқланган. Хусусан, хизмат кўрсатиш соҳасидаги 64 та лойиҳага 313 млрд. сўм, саноат соҳасидаги 24 та лойиҳага 304 млрд. сўм ажратилади.\nЛойиҳаларнинг ҳаммаси 157 та бўлиб, олтита йўналишни қамраб олган. 2019 йилда 1068 та, 2020 йилга бориб эса яна 479 та иш ўрни яратилиши прогноз қилиняпти.\nМолиялаштириш учун йўналтириладиган ресурсларнинг умумий миқдори 867 млрд. сўм сифатида баҳоланмоқда. Уларнинг асосий қисми компания ва корхоналарнинг ўз маблағлари ҳисобидан йўналтирилади. Қолаверса, 29,5 млн. АҚШ доллари миқдорида хориж сармояси жалб этилиш ҳам режалаштирилган.\nБундан олдин 2016 йилда ЮНЕСКО Умумжаҳон мероси рўйхатига киритилган Шаҳрисабз ушбу рўйхатдани чиқарилиш хавфи пайдо бўлганди. Бунга ҳудуднинг ўрта асрлар ноҳиялари марказидаги биноларнинг бузилиши ва янги объектлар, жумладан, меҳмонхона ва бошқа бинолар қурилиши оқибатида шаҳарнинг ташқи қиёфаси ўзгариб кетгани сабаб бўлганди.\nКейинчалик, тўғрироғи, ўтган йили ЮНЕСКО умумжаҳон маданий мерослар комиссияси ушбу масалани кўриб чиқиб, Шаҳрисабзни рўйхатда қолдиришга қарор қилганди. Фақат Ўзбекистонга яна бир йил давомида турли комиссиялар ташриф буюриб, вазиятни назорат қилиши, Шаҳрисабз тарихий марказини ЮНЕСКО жаҳон мерослари рўйхатида қолдириш нуқтаи назаридан ишлар давом эттирилиши маълум қилинганди. Юқоридаги қарор ижроси ҳам ана шу эзгу мақсад рўёбига қаратилгани билан ҳам долзарбдир.


Home icon Бош саҳифа»Адабиётшунослик»Ҳикоя\nБаъзан ҳикоя учун манба килиб олинган бирор ижтимоий ҳодиса тасвиридан катта умумлашмалар чиқариш, муайян давр ҳаёт тарзини кенг миқёсда гавдалантириш имконияти туғилади.\nЎзбек мумтоз адабиётида «ҳикоя» ва «ҳикоят» деб аталган асарлар анча кўп бўлган. Улар ҳам насрда, ҳам назмда ёзилиб, кўпинча йирик асарлар ичида йўл-йўлакай бериб ўтилган. Сўфи Оллоёрнинг «Сабот ул-ожизин», баъзилар айтганидек, Машрабнинг Мабдаи нур» асарларида юздан ортиқ шеърий ҳикоятлар бор. Алишер Навоийнинг «Хамса»сида уларнинг кўплаб намуналарини учратиш мумкин. Хожанинг «Мифтоҳ ул-адл» ва «Гулзор» асарлари эса асосан, насрда ёзилган ҳикоялардан иборат. У ҳикоялар ўз ичига кичик-кичик, қизиқ-қизиқ воқеаларни қамраб олган бўлиб,асос эътибори билан дидактик тарздаги асарлардир. Узбек адабиётида реалистик ҳикоя жанри XX аср бошларида Абдулла Қодирийнинг ижоди билан бошланади. Унинг «Улоқда» номли асари ҳикоянинг дастлабки намуна-ларидан ҳисобланади. Ундан кейин ўзбек ҳикоянавислиги катта ривожланиш йўлини босиб ўтди. Унинг та-раққиётига Абдулла Крдирий, Абдулла Қаҳҳор, Ғафур Ғулом, Сайд Аҳмад ва Шукур Холмирзаев сингари ёзувчилар салмокди ҳисса қўшдилар.\nБадиий адабиётда ҳикоя эпик жанри ривожланиб келди. Ҳикоя кўпинча муайян ижтмоий шароит учун хос бўлган битта, баъзан бир нечта кичик воқеани акс эттирувчи, характерни кўпинча тайёр ҳолда кўрсатувчи жанр ҳисобланади. Шунга кўра, ҳикоя ҳажми чоғроқ ва иштирок этувчи шахслари камроқ бўлади. Бунга иқрор бўлмоқ учун Боккаччо, Мопассан, Чехов ва Абдулла Қаҳхор ҳикояларини эслаш кифоя.\nҲикоя — эпоснинг кичик жанри, повесть ва романлар катта жанрларидир.\nСайд Аҳмад ҳикоячиликда устози Абдулла Қаҳҳордан кейин туради, дейилади. «Турналар» унинг энг яхши хикояларидан бири. Унинг марказида Собиржон чол образи туради. Унинг икки ўғли бўлган, Шамсиддиннинг бир кўзи ёшлигида тўйдаги мушакбозликдан кўр бўлган, улғайгач, меҳнат фронтида ерга санчилиб қолган тўп ўқини зарарсизлантираман, деб ҳалок бўлган; Фазлиддини фронтда денгизга чўкиб ўлган. Оқибатда чол ёлғиз қолади. Унинг ҳовлисига Раиса бошқа бир одамни кўчириб келтиради, чолга ҳамроҳ, деб ўйлайди. Ҳикояда ҳамма нарса мантиқан асосланган. Чол етим Андрюшани боқиб олади, аммо у ҳам охир опа-сини топиб, уникига кетиб қолади.\nБир турна яраланиб, чолнинг капасига тушади, ле-кин у ҳам тузалгач, учиб кетади. Чол қовун экади ва капа қилиб, кўчиб чиқади. Ҳатто ит сакдамайди, кападаги турнани ғажиб қўяди, деб ўйлайди.\nХикояда икки киши ҳаракат қилади, бири чол бўлса, бошқаси — муаллиф, юқорида зикр этилган воқеалар чолнинг ҳикоясидан аёнлашади. Чол гоҳ «ҳай, майли, дунёнинг ишлари шунақа экан», дейди, гоҳ йиғлайди, гоҳ ўзига Худодан ўлим тилайди. Чол кўп нарсани йўқотади, бироқ ўз инсонийлигини омон сақлаб қолади, қалбида оғир ва аччиқ хотиралар билан яшайди. Тузоқ қўйиб, беданаларни тутади, лекин сўйиб емайди, бедана сайратилади. Чол раҳмдил, аклли, айни ҳолда, хиссиётли киши, бегуноҳ, бироқ борига шукур қилиб яшайди, бардошли.\nҲаёт қонунлари биздан ташқарида яшайди, ирода-мизга бўйсунмайди, у бешафқат, стихиялидай кўринади, гуноҳкорларни ҳам, гуноҳсизларни ҳам жазолайверади. Бу жиҳатдан уни тушуниб бўлмайди. Унда тасодиф кўп.\nҲикояда чолнинг рухиятинигина эмас, балки му-аллифнинг ўз руҳияти ҳам очилади. Турналарнинг учиб ўтиб туриши бўлиб ўтган ҳамма воқеаларни муаллифга эслатиб туради. У фақат воқеани ҳикоя қилибгина қолмай, воқеага ўз муносабатини ҳам билдиради, унга фаол аралашади, уни тўлдиради, бойитади. Воқеа тасвири ва унга бундай муомала муаллифнинг кимлигини ҳам англатиб туради. «Ўша майиб турна чолнинг қўлида шифо топиб, яна ўз карвонига қўшилганини би-лармикин? Ҳар кўклам ўша чайла устидан ўтаётганда, бобосини эслаб қўярмикан? Эсласа керак дейман! Мен унинг шу чайла устидан чиройли бинафша кокилларини силкиб, бобога таъзим қилиб ўтишини жуда-жуда истардим».\nСаид Аҳмад ҳикоя реализмини теранлаштириш учун деталларга зўр беради: «Карвон ярим доира ясаб, унга пешвоз чиқди». Карвон тўзиб кетади. Сўнг «сафи тузилди». Турналар карвони соғайган турнани шундай қабул килади. Турналар ҳавода арғимчоқ солиб учади. Бу деталлар ёрқин тасвирни кўз ўнгимизда гавдалантиради.\nМуаллиф келгач, чол қумғонни ўтга қўяди, қум-ғондаги қайноқ сувда чапиштириб, қовун ширасини кетгизиш учун, муаллифнинг кулига куяди. Муаллиф қовун еганда бармокдари бир-бирига ёпишиб қолади. Қовуннинг «ҳақини тўлайман», деган муаллифга чолнинг энсаси қотади. Чол дейди: «Пайкал бошидан қовун узиб сотган деҳқон нокас деҳқон бўлади, болам... Бу ерда қовун текин... Яхшиси ўзингиз узинг, ҳа, бунинг гашти бошқача бўлади». Яна чол шундай дейди: «Шаҳар боласилигингиз шатта билиниб қолди-да?! Қовун деганда пайкалнинг кесагига ёриб емаган одам қовун едим демаса ҳам бўлади. Чол кула-кула қинидан пичоғини суғуриб менга узатди». Чол «дастурхон» ёзди. Булар ҳаммаси маҳаллий колоритни аниқ кўрсатади, тасвирни қуюкдаштиради. Воқеага бизни ишонтиради. Биз буни мана бу деталларда янада яққолроқ кўрамиз: Чайлага бегона одам келганда, турна ётсирайди, сесканиб, чайла орқасига ўтиб кетади. Ёзувчи оддий киши кўрмаган нарсаларни ҳам илғайди: чол кўрпача ёзиб, мени юқорига таклиф қилди. Бу — миллий руҳ. Чол тузоққа илинган беданаларни халтага солиб, олиб келади. Бунда ёзувчининг синчковлиги иш беради. Ҳикоя тил жиҳатдан ҳайрон қоларли даражада жило бериб ишланган. Мана бу муболағада ёзувчининг бадиий тўқимаси очиқ кўринади: «Худди магазинда чит йиртаётгандек тартар қилиб, ананаслар ёрилар, уруғи кесаклар устига шитирлаб сочилиб кетарди». Бу, Аристотель айтган, бўлиши мумкин воқеадир ва у адабиётда яшашга ҳакли.\nСайд Аҳмад ҳикоя тилини ишлашда бу сафар Абдулла Каҳҳордан қолишмайди: болалар жавдираб қарашади. У «одатда, полиз қоровулларининг ити бўлғувчи эди». Ҳикоя воқеаси Пойтуғ томонида содир бўлади. Андижонликлар «бўлғувчи эди» жумласини ишлатиши рост. «Қизғиш» дейиши мумкин эди, лекин Саид Аҳмад «Кўкимтир» деган сўздан гула (нусха) кўтариб, «қизғимтир» деган янги сўзни ясайди ва у тушунарлидир. Чол фарзанд кўрмагандек яна сўққабош бўлиб қолди. Бундай пайтда, фақат «сўққабош» сўзини ишлатиш мумкин эди. Чол муаллифдан сўрайди: «Хўш, болам, қайси шамол учирди? Ўзлари ким бўладилар? Улуғларимиздан бўладиларми?» Бу ўринда «қандай шамол учирди»дан бошқача сўзлаш мумкин эмас. «Чол қумғонни ариққа ботириб, ерўчоққа қўйди» («ўчоққа кўйди» деса ҳам бўларди). «У тиззасида қарсиллатиб, шох синдирар экан, орқамдан қичқирди». Бу, ажойиб тасвир. Хўрозгина эмас, балки одам ҳам қичқириши мумкин (одам бақирса, қичқиргани бўлади).\nЧол муаллифга қандай қовунни узиш тўғрисида шундай маслаҳат беради: «Шудринг тегиб таре ёрилганини узинг, ана ўшанисида ran кўп».\nҲикоя воқеаси муаллиф нутқи ва чол ҳикояси орқали аён бўлади.\nСюжет (воқеа) асосида ҳаёт мушкулликлари билан инсоннинг иродаси, эзгуликка интилишининг сўнмаслиги ҳақидаги зиддият туради. Ҳикоя бизга яхшилик, саховатпешалик, сабр ва ирода ҳамда инсонийлик ҳис-туйғуси ва ғоясини юқтиради.


ИККИ МУТАФАККИРНИНГ БАРҲАЁТ ДАҲОСИ - Ўзбекистон овози газетаси\nЎрта асрлар Марказий Осиё миллий юксалишининг икки йирик даҳоси – ўз даврининг етук сиёсатдони, мутафаккир аллома, файласуф донишманд ва дилбар шоирлари бўлмиш мавлоно Нуриддин Абдураҳмон Жомий ва Низомиддин Амир Алишер Навоийнинг илмий-адабий ҳамкорликлари ҳақида сўз борганда, киши кўз ўнгида олий инсоний фазилатлардан бўлмиш вафо ва садоқат тимсоллари намоён бўлади.\nБу икки беназир инсонни улардаги юксак салоҳият бирлаштириб турар эди. Уларни бир-бирига тортиб турувчи куч нафақат адабий ҳамкорлик, балки комил ихлос, покликка садоқат, инсонга нисбатан меҳр-шафқат, нафосатга муҳаббат ва назокатли табиат эди.\nЖомий ва Навоий дўстлиги, илмий-адабий ҳамкорлиги ҳақида бугунга қадар анча тадқиқотлар яратилган. Алишер Навоий таваллудининг 555 йиллигига бағишлаб чоп этилган «Абдураҳмон Жомий ва Алишер Навоий» деб номланган илмий тўплам, тожик олимлари Абдулғани Мирзоевнинг «Алишер Навоий ва Абдураҳмон Жомий» китоби, Аълохон Афсаҳзоднинг Жомий ижодига бағишланган бир қатор илмий тадқиқотлари, Азизхон Қаюмовнинг «Назм ва тафаккур қуёши», Раҳим Воҳидовнинг «Маънавият оламининг порлоқ қуёши» китоблари, самарқандлик олимлар Ботурхон Валихўжаев ва Муслиҳиддин Муҳиддиновларнинг бир қатор илмий мақолаларида бу икки йирик олим орасидаги ҳақиқий дўстлик ва ҳамкорликка оид муҳим маълумотлар тақдим этилиши билан бирга, мавлоно Жомий ҳаёти, илмий ва адабий фаолиятининг муҳим қирралари ёритиб берилади.\nАбдураҳмон Жомий ва Алишер Навоий Хуросон илмий-адабий муҳити, маданий ҳаётида бир-бирларини қўллаб-қувватлаб турувчи, ҳамфикр, ҳамақида, ҳамкор зотлар эдилар. Навоий Султон Ҳусайн Бойқаро таклифи билан Самарқанддан Ҳиротга келиши ҳамоно давлатнинг масъулиятли лавозимларидан бирини эгаллайди. У ҳам давлат арбоби сифатида, ҳам ўз даври адабиёти, санъати, маданий ҳаёти равнақи учун жон куйдирувчи шахс сифатида фаолият олиб бориши учун бирор илму адабда камолот касб этган, маслаҳатгўй кишига эҳтиёж сезади. Ҳиротда бундай вазифани бажара оладиган ягона шахс Абдураҳмон Жомий эди.\nЖомий эса Алишер Навоийни ва унинг бош вазир сифатида олиб борган фаолиятини Юсуф пайғамбар фаолияти билан тенглаштиради. Зулмнинг олдини олиш ва адолат ўрнатиш, бунда мамлакатни бошқаришдаги бош вазирнинг роли «Ҳафт авранг»да асосий масала қилиб қўйилган эди.\nТаниқли тожик олими Абдулғани Мирзоев ўзининг «Тасвири Навоий дар «Юсуф ва Зулайҳо»и Чомй» номли мақоласида шундай деб ёзади: «Агар Юсуф Миср Азизи бўлиб, яъни донишманд бош вазир сифатида мамлакатни оқилона идора қилиши натижасида халққа етти йиллик қаҳатчиликда очлик ва талафотдан нажот берган бўлса, Алишер Навоий ҳам XV асрнинг донишманд вазири сифатида марказий ҳукумат қудратини таъминлади ва шу восита билан мамлакат осойишталигини то имкони борича сақлаб турди, илм, адабиёт, санъат ва бошқа соҳаларнинг тараққийси учун мувофиқ бир замин вужудга келтирди».\nАбдураҳмон Жомий Навоийни ҳам зоҳиран, ҳам ақлу камол ила ботинан Юсуф пайғамбарга қиёс қилса, Алишер Навоий устози Жомийни илм ва кашфу каромат ила мукаррам бўлган зот — Хизр алайҳиссаломга ўхшатади. Шоир «Ҳайрат ул-аброр» достонида устози таърифида шундай ёзади:\nЗулмат этиб, жамъ давоти анинг,\nМаъни ўлуб оби ҳаёти анинг.\nҚатрасидин кимки бўлуб комёб,\nУмри муаббад қилибон иктисоб,\nНазми ақолими жаҳонни тутуб,\nНасри дағи кишвари жонни тутуб,\nФайзи гадову шаҳ аро мунташир,\nХизматига шоҳу гадо муфтахир...\nБу икки мутафаккир дунёқарашларининг яна бир умумий нуқтаси борки, у ҳам бўлса, ёшликларидан тақдирлари боғланган шаҳар — Самарқандга бўлган умумий муҳаббатдир. Абдураҳмон Жомий бу шаҳар таърифида шундай деган:\nАгар бойликни кўрмоқчи бўлсанг Ҳиндистонга бор,\nАгар покизаликни кўрмоқчи бўлсанг Маккага бор,\nАгар иккаласини ҳам топмоқчи бўлсанг Самарқандда қол.\nАлишер Навоий эса бу шаҳарни қиблаи муборакка қиёслаб, ташбеҳ берган:\nУ меҳрим қибласи — жонга яқиндур.\n«Буюк хизматлари учун» ордени соҳиби, академик Ботурхон Валихўжаев Жомий ва Навоийнинг танишувлари айнан Самарқанд сафарларида юз берган, деган мулоҳазани баён этади. Олимнинг таъкидлашича, Абдураҳмон Жомий тўрт марта Самарқандда бўлган. У биринчи марта Мирзо Улуғбек даврида, яъни 1436 йилда бу шаҳарга келади, Улуғбек мадрасасининг талабаси сифатида замонанинг машҳур олимлари Қозизода Румийдан, Улуғбекнинг ўзидан дарс олади. Ана шу вақтда у Хожа Фазлуллоҳ Абуллайсийдан ҳам таълим олган. Алишер Навоий ҳам 1465-69 йилларда Самарқандда яшаган, бу ернинг йирик уламолари Хожа Убайдуллоҳ Аҳрори Вали, Хожа Фазлуллоҳ Абуллайсийлардан таълим олган, уларнинг «фарзандим», деган илтифотларига сазовор бўлган. Бир муршиди комил билан учрашган (Хожа Аҳрори Вали), бир устоз таълимини олган (Хожа Фазлуллоҳ Абулайсий) икки истеъдод соҳиби Самарқандда бир-бирларини танимасликлари мумкин эмас эди.\nМасаланинг бундан ҳам муҳимроқ бир жиҳати бор. Самарқанд келажакда буюк мутафаккирлар бўлиб таниладиган икки ёш толиби илмнинг эътиқодлари камолга етган, фалсафий қизиқишларига жавоб топилиб, тасаввуфий дунёқарашлари муқим шаклланган шаҳардир. Улар бу ерга толиби илмлар сифатида келдилар, сафар ниҳоясида эса бирлари йирик сўфий (Жомий), бирлари эса мутасаввиф (Навоий) сифатида Ҳиротга қайтдилар.\nШоир Ҳиротда Жомийнинг маърифий суҳбатларидан баҳраманд бўлади ва етти йил давомида ўзининг тасаввуфий дунёқарашини камолот даражасига етказгач, 1476 йилда тариқатга расман кирди. Икки юксак салоҳият, ўткир тафаккур ва ўта нозик маданият соҳиблари бўлмиш бу назокатли шахсларни илми ирфондан бўлак нарса қониқтира олмас эди. Жомий ва Навоий дўстлиги ва ҳамкорлигининг асосий пойдевори ҳам фақат шеърият, адабиёт эмас, балки тариқат эканлиги аён бўлади.\nХулоса қилиб айтадиган бўлсак, Жомий ва Навоий курраи замин тарихида ёрқин ҳодиса бўлиб қолган темурийлар даври миллий юксалишининг бетимсол йўлчи юлдузлари эдилар. Бу юлдузлар шуълаларининг бирлашиб, сомон йўли ҳосил қилишида жаннатмакон Самарқанднинг ўз ўрни ва мавқеи бор. Абдураҳмон Жомий ва Алишер Навоий даҳоларини илоҳий тарихий тақдир, улар орасидаги самимий дўстлик ва ҳамкорлик эса давр адабий муҳити учун мисли кўрилмаган ижобий ҳодиса деб баҳоланса, айни ҳақиқатни айтган бўламиз.\nмумтоз адабиёт тарихи кафедраси мудири, филология фанлари доктори, профессор.


ЎзА - Раллида «КАМАЗ»га ҳеч ким ета олмади\n12.01.2018 11:00 Чоп этиш версияси\nПойганинг мотоцикллар ўртасидаги баҳсларда Хоан Барреда Борт (Испания, «Хонда»), Маттиас Валкнер (Австрия, «КТМ») ва Кевин Бенавидес (Аргентина, «Хонда»)га тенг келадиган топилмади.\nКвадроцикллар ўртасида Николас Кавилясо (Аргентина, «Ямаха»), Игнасио Касале (Чили, «Ямаха») ва Алексис Эрнандес (Перу, «Ямаха»)га ҳеч ким ета олмади.\nЙўл танламас автомобильларида Стефан Петерансел (Франция, «Пежо»), Бернард тен Бринке (Нидерланды, «Тойота») ҳамда Жинел де Виллерс (ЖАР, «Тойота») каби маҳоратли пойгачилар барча рақибларини ортда қолдирди.\nЮк автомобильлари ўртасида Эдуард Николаев (Россия, «КАМАЗ») маррага биринчи бўлиб етиб келган бўлса, Сергей Вязович (Беларус, «МАЗ») финиш чизиғини иккинчи бўлиб босиб ўтди. Тон ван Генугтен (Нидерланды, «Ивеко») эса кучли учликни якунлади.


Хусусан, жорий йилнинг ўтган даври мобайнида 505 та норматив-ҳуқуқий ҳужжат лойиҳаси Палата томонидан кўриб чиқилиб, Жамоатчилик экспертизаси хулосалари берилди.\nМисол учун, Ўзбекистон Республикаси Қишлоқ хўжалиги вазирлиги томонидан ишлаб чиқилган Ўзбекистон Республикаси Президентининг “Тошкент шаҳрида суғориладиган ерлардан самарали фойланишни ташкил этиш, қишлоқ хўжалиги ва озиқ-овқат маҳсулотларини етиштиришнинг бошқарув тизимини жорий этиш тўғрисида”ги Қарори (ID-46133) лойиҳаси жамоатчилик экспертизасидан ўтказилиб, у юзасидан қуйидагича Жамоатчилик экспертизаси хулосаси берилди:\n1. Лойиҳа 4-бандига кўра:\n“Тошкент шаҳар ҳокимлиги, Бектемир, Сергели, Яшнобод ва Мирзо Улуғбек туманлари ҳокимликлари Ўзбекистон Республикаси Қишлоқ хўжалиги вазирлиги билан биргаликда бир ой муддатда Бектемир, Сергели, Яшнобод ва Мирзо Улуғбек туманларида фаолият юритаётган қишлоқ хўжалиги етиштирувчиларининг бизнес-режаларини ишлаб чиқиб, тасдиқласин.\nБизнес-режаларда қишлоқ хўжалиги ерларидан самарали фойдаланиш, замонавий технологияларни жорий этиш, юқори ҳосил етиштириш ва ҳар гектаридан 10-15 минг доллар даромад олиши белгилансин.\nБунда, қуйидагилар инобатга олинсин:\nқишлоқ хўжалиги маҳсулотлари етиштирувчиларни Тошкент шаҳар деҳқон бозорлари ва йирик савдо комплексларига бириктириш;\nагрокластерлар ташкил этиб, қишлоқ хўжалиги етиштирувчилар билан фьючерс шартномаларни тузиш;\nқишлоқ хўжалиги маҳсулотларини кооперация усулида етиштириш”.\nБунда, кўринадики, қишлоқ хўжалиги маҳсулотларини етиштиришда тадбиркорлик субъектлари фаолиятига аралашиш, улар учун маҳсулот етиштириш усулини ва даромад миқдорини белгилаб бериш, бозорларни бириктириш назарда тутилган.\nЯъни, лойиҳа билан ушбу соҳада режали иқтисодиётни жорий этишга ҳаракат қилинган.\n“Тадбиркорлик фаолияти эркинлигининг кафолатлари тўғрисида”ги Қонуннинг 8-моддасига кўра, тадбиркорлик субъектлари ўз фаолияти йўналишларини, товарлар (ишлар, хизматлар) етказиб берувчиларни ва ўз товарларининг (ишларининг, хизматларининг) истеъмолчиларини мустақил равишда танлашга, тадбиркорликдан чекланмаган миқдорда даромад (фойда) олишга ҳақли.\nБундан ташқари, мазкур Қонуннинг 34-модасига кўра, давлат органлари, бошқа ташкилотлар ҳамда уларнинг мансабдор шахслари тадбиркорлик фаолияти субъектларининг қонун ҳужжатларига мувофиқ амалга ошираётган фаолиятига аралашишга ҳақли эмас.\nЮқоридагиларни инобатга олган ҳолда, лойиҳадан қишлоқ хўжалиги етиштирувчиларининг бизнес-режаларини тасдиқлаш, маҳсулот етиштириш усулини ва даромад миқдорини белгилаб бериш, бозорларни бириктиришни назарда тутувчи нормаларни чиқариб ташлаш лозим.\n2. Лойиҳа 7-банди тўртинчи хатбошига кўра, “қишлоқ хўжалигига мўлжалланмаган бўш турган ер участкалари (кейинги ўринларда - ер участкалари) тадбиркорлик ва шаҳарсозлик фаолиятини амалга ошириш учун фақат “E-IJRO AUKSION” савдо майдончасида электрон онлайн-аукцион орқали берилади. Бунда, Ўзбекистон Республикаси Президентининг ва Ўзбекистон Республикаси Вазирлар Маҳкамасининг қарорларига мувофиқ ер участкаларини тақдим этиш ҳоллари бундан мустасно”.\nБунда, тадбиркорлик субъектларига ер бериш билан боғлиқ масалаларни тартибга солишга ҳаракат қилинган.\nБироқ, шуни эътироф этиш лозимки, ерларни ажратиш билан боғлиқ масалалар Ўзбекистон Республикаси Президентининг 2021 йил 8 июндаги “Ер муносабатларида тенглик ва шаффофликни таъминлаш, ерга бўлган ҳуқуқларни ишончли ҳимоя қилиш ва уларни бозор активига айлантириш чора-тадбирлари тўғрисида”ги ПФ-6243-сонли Фармони ва Ер кодекси билан тўлиқ тартибга солинган.\nШу боис, лойиҳада бу масалаларни қайта айнан тартибга солиш зарурияти мавжуд эмас.\nУшбуларни инобатга олган ҳолда, лойиҳадан ер ажратиш билан боғлиқ нормаларни чиқариб ташлаш лозим.\n3. Лойиҳада қишлоқ хўжалиги маҳсулотларини етиштириш борасида Тошкент шаҳри учун алоҳида тартибни белгилаш, ортиқча бўлган қоидаларни жорий этиш назарда тутилган.\nАммо, лойиҳада келтирилган кўплаб масалалар амалдаги қонунчиликда тартибга солинган бўлиб, уни қайта такрорлаш зарурати мавжуд эмас.\nБундан ташқари, лойиҳада янги жорий этилаётган ортиқча тартиб-таомиллар лойиҳа ижрочиси томонидан асослантирилмаган, таҳлилий маълумотлар тақдим этилмаган.\nЮқоридагиларни инобатга олган ҳолда, лойиҳани ушбу таҳрирда қабул қилиш мақсадга мувофиқ эмас.


Beeline Club‘нинг “Фаэтонъ” арт-кафеси билан биргаликда ташкиллаштирилган танловнинг ғолиби аниқланди » Ўзбекистон янгиликлари – Zamin.uz\n2015 йил 8 май, Тошкент. Энг йирик алоқа оператори Beeline “Фаэтонъ” арт-кафеси билан ҳамкорликда Beeline Club саҳифасининг фойдаланувчилари учун ўтказилган танлов натижаларини эълон қилди. Виктория Ким ники остидаги иштирокчи танловнинг барча шартларини бажарган ҳолда ғолибга айланиб, “Фаэтонъ” арт-кафесидан икки кишилик тушликга ваучерни қўлга киритди.\nТанловда иштирок этиш учун Beeline Club саҳифасига аъзо бўлиш (“Like” босиш), танлов ҳақидаги янгиликга “Like” қўйиш, ўз саҳифасида “share” тугмаси орқали чоп қилиш ва пост остида шарҳ тарзида “Фаэтонъ ресторанидан икки кишилик тушликни ютиб олишни истайман!” деб ёзиш лозим.\nҒолиб оммабоп random.org сайтида тасодифий рақамлар генератори ёрдамида аниқланди, мархамат натижаларнинг скриншоти билан танишишингиз мумкин.\n13:47 Beeline Club ва Coffee Milk Facebook тармоғидаги танлов натижаларини эълон қилдилар


Малика билан уч юзга яқин аёл биргаликда келишди. Маликанинг юзига офтоб тушмаслиги учун бир киши худди чодирнинг тепа қисмидек дум-думалоқ қилиб оқ шоҳидан ясалган ва ҳалқасимон ёғоч чивиққа тортилган соябонни тутиб борарди. | "Маърифат" тарғиботчилар жамияти\nМалика билан уч юзга яқин аёл биргаликда келишди. Маликанинг юзига офтоб тушмаслиги учун бир киши худди чодирнинг тепа қисмидек дум-думалоқ қилиб оқ шоҳидан ясалган ва ҳалқасимон ёғоч чивиққа тортилган соябонни тутиб борарди.\nСоябонлар тарихи Амир Темур даврига бориб тақаладими?\nКлавихо эсдаликларида ёзилишича, 1404 йил 3 сентябр куни Амир Темур ўзининг “Дилкушо” боғидаги элчиларни қабул қилган. Элчининг тафсилотларида биз учун эътиборли бўлган бир жиҳат бор. У ҳам бўлса, Соҳибқирон аёлларига бўлган ҳурмат ва эътибор: «Малика билан уч юзга яқин аёл биргаликда келишди. Маликанинг юзига офтоб тушмаслиги учун бир киши худди чодирнинг тепа қисмидек дум-думалоқ қилиб оқ шоҳидан ясалган ва ҳалқасимон ёғоч чивиққа тортилган соябонни тутиб борарди. Ким билади Ғарбий европада соябонларнинг урф бўлишига мана шу элчиларнинг юртимизга ташрифи давомида кўрган кечирганлари ҳам сабаб бўлгандир, ҳар қалай Францияда дастлабки соябонларнинг пайдо бўлиш санаси ХVII аср эканлиги бизда шу каби мулоҳаза ҳам уйғотади.\nЧиғатой улусига мансуб мўғул хонларидан Қозонхоннинг хонадонида 1341 йилда қиз фарзанд дунёга келди. Сарой кўрки, гавҳари бўлсин дея ният қилиб, унга Сароймулкхоним номи берилди. Мамлакатдаги низолар сабаб отаси тахтдан йиқитилиб, қатл этилганда қизча эндигина беш ёшга тўлганди. Сароймулкхоним тахт учун курашлар, адолат ва разолат, улар ўратасидаги аёвсиз курашларни кўриб катта бўлди. Унинг ёшгина онгини саройдай мураккаб муҳитда яшаб қолиш учун нима қилиш лозим, деган мураккаб савол доимо банд этарди. Қизчанинг мурғак қалби ҳар қандай шароитда яшаб қолиш ва доимо ўз мустақил фикрига эга бўлиш лозимлигини жуда эрта англай бошлади. Сароймулкхоним йиқилса, туриш ва бунда азият чекмасликка ўрганди. Ҳаётдаги қарама-қаршиликлар ва зиддиятлар қизчани анча мушоҳадакор, ёшига нисбатан ақлли бўлишга ўргатди.\nСароймулкхоним балоғатга етгач, 1355 йилда Мовароуннаҳр ҳукмдори амир Қозоғоннинг набираси Амир Ҳусайн никоҳига киритилди. Бироқ зиддиятларга тўла давр бу никоҳга анча эрта чек қўйди. Бунга эса Амир Ҳусайн ва Амир Темур ўртасидаги кураш сабаб бўлганди.\nМаълумки, 1370 йилда Амир Темур жангда Амир Ҳусайнни енгиб, уни қатл эттиргач, Самарқанд тахтига ўтирди. Шу аснода Темур Мовароуннаҳр ҳукмронлигини ўз қўлига киритди. Ўз даври талабларидан келиб чиқиб енгилган хон ҳарами ихтиёри енгган хонга ўтарди. Бу гал ҳам шундай бўлди. Амир Темур Ҳусайн ҳарамидаги тўрт хотинни ўз ҳарамига муносиб кўрди ва идда муддати тугагач, уларни ўз никоҳига киритди. Улар орасида Сароймулкхоним ҳам бор эди.\nСароймулкхоним хон авлодига мансуб бўлгани сабаб, ушбу никоҳдан сўнг Амир Темур “Курагон”, яъни хон куёви унвонига мушарраф бўлди. Сароймулкхонимнинг насл-насаби ҳарамдаги барча маликалардан улуғлиги сабаб, унга “Бибихоним”, яъни катта хоним унвони берилди. Албатта бу унвонга нафақат унинг келиб чиқиши, шунингдек, ақл-заковати, фикр доираси ҳам сабаб бўлганди. Ҳатто аёллар ҳақида ёзишни унча хуш кўрмайдиган Шарқ тарихнавислари ҳам бу аёл ҳақида тўхталиб, унинг нафақат юксак идрокли, фаросатли, тадбиркор, заковатли, шунингдек, ҳусн-латофатда ҳам беназир бўлганини таъкидлаганлар.\nХусусан, араб тарихчиси, Амир Темур саройида яшаб ижод қилган Ибн Арабшоҳнинг “Ажойиб ул-мақдур фи тарихи Таймур” (“Темур тарихида тақдир ажойиботлари”) китобида Сароймулхонимга катта бўлмаса-да, эътиборли бир таъриф берилган: “Темурнинг хотинларидан энг муқаддами ва баркамоли Катта Малика (Сароймулхоним)” дейилади унда. Юқоридаги фикримиздан келиб чиқадиган бўлсак, бу каби таърифнинг нечоғлиқ аҳамиятли эканлигини таъкидлаб ўтириш шарт ҳам эмас.\nБундай баҳога Сароймулкхонимнинг хон саройидаги мавқеи ҳам сабаб бўлганди. Ўта мушоҳадакор, қатъий, сўзида собит бўлган Амир Темур ҳам катта тадбирларни амалга оширишда айнан шу маликанинг доно маслаҳатларига бот-бот ўзида эҳтиёж сезгани тарихий манбаларда ҳам тилга олинади. Шу маънода Сароймулкхоним доно сиёсатдон, буюк инсонпарвар, саҳоватпеша аёл сифатида салтанатни бошқариш ишида соҳибқиронга елкама-елка тура олди. Фаолияти ила ўзи яшаган давр ҳаётига маълум бир маънода таъсир ўтказиб, ўзидан маълум из қолдирган малика маданий қурилишда жонбозлик кўрсатди, толиби илмларга ҳомийлик қилди.\nБу ҳолат европалик тарихнавислар томонидан ҳам ўз давридаёқ эътироф этилди. Улар томонидан тилга олинган қатор фактлар мана бир неча асрдирки, дунё аҳлини ҳам ҳайратга солиб келяпти. Хусусан, ғарб тарихчилари томонидан қолдирилган солномаларда бу малика билан боғлиқ эслатмалар нафақат унинг аёллик сифатларини таъкидлайди, шунингдек Амир Темур салтанатидаги аёлга муносабатни ҳам ёрқин намойиш этади. Билъакс ўрта аср шароитида мамлакатга келган чет эллик элчиларни қабул қилиш маросимларида аёлларнинг иштироки ва уларнинг ўрни ўзини маданиятда энг устун, дея таърифлаб келган давлатларда ҳам кам учрайдиган ҳодисадир. Ҳолбуки, Амир Темур саройида жорий этилган тартибларга кўра, ажнабий элчиларни қабул қилиш маросимларида ҳукмдор ёнида унинг хотинлари ҳам иштирок қилганлар. Бу хусусда испан тарихнависи Клавихонинг эсдаликлари бизга жуда қимматли маълумотлар беради.\nАмир Темур 1402 йилда Испанияга хожа Муҳаммад Кешин бошчилигида элчилар йўллаган. Бир неча йилдан сўнг қироли Ҳенрих Ш де Трастамар мана шу ташрифга жавобан бадавлат ва нуфузли оқсуяк испан оиласидан тарбия топган Гонсалес де Клавихони элчи сифатида юборади ва унга илоҳиёт илмининг номзоди Алфансо Поэс де Санта Мария, қиролнинг махсус соқчиси Гомес де Салазарларни ҳамроҳ қилади. Амир Темур саройига элчи тариқасида юборилган бу шахслар Самарқандда бир неча йил бўлишади. Бу даврда Клавихо бир неча бор Амир Темур ила учрашишига мушарраф ҳам бўлади. Натижада, унинг бизга бугун маълум бўлган кундаликлари дунёга келади. Кундаликларда элчининг Самарқандга, Амир Темур саройига қилган сафари тафсилотлари батафсил ёзиб қолдирилган. Элчи ўз кундаликларида ўша вақтда Амир Темур қўл остидаги мамлакатлар ва шаҳарларнинг умумий аҳволи, халқ турмуши, урф-одатлари, Соҳибқирон саъй-ҳаракати ила тикланган турли иншоатлар, жумладан қасрлар, масжидлар, мадрасалар, хонақолар, савдо расталари, дўконлар, устахоналар, шунингдек Амир Темур давлатининг қўшни давлатлар, хусусан, Хитой, Ҳиндистон, Олтин Ўрда, Мўғулистон ва бошқа мамлакатлар ила олиб борган муносабатлари, Темур саройидаги тартиб-қоидалар ҳақида қимматли маълумотлар беради. Биз учун бу кундаликнинг эътиборли жиҳатларидан яна бири, унда аёллар хусусида ҳам маълумотлар учрашидадир. Муаллиф соҳибқироннинг хотинлари, келинлари ва уларнинг мамлакат ижтимоий-сиёсий ҳаётидаги ўрни алоҳида эътибор қаратган. Тарихчининг назаридан сарой хонимларининг юриш-туришидан тортиб, уларнинг кийиниш маданияти, пардоз андози, яшаш тарзи, фойдаланадиган ашёлари тўғрисида маълумотлар ҳам четда қолмайди. Муҳими, Клавихонинг эсдаликларида ушбу тафсилотлар ҳатто кичик деталигача ёрқин ва ғоят эътибор ила таърифланган.\nАйнан мана шу “кундалик”лар Соҳибқирон давлатидаги аёлларнинг ўрни ва роли хусусида биз учун жуда эътиборли бўлган маълумотларни беради. Хусусан, бир жиҳат биз учун жуда муҳимки, Амир Темур саройи тартибларига кўра, унинг аёллари ҳам турли даражадаги элчиларни қабул маросимларида эркаклар ила бирдек иштирок этганликларини таъкидлаганида. Аёлларга муносбат ҳамма вақт паст бўлган деб келинган мусулмон шарқида аёл кишининг давлат ишларида бу каби қатнашувини таъкидлаш миллий маданиятнинг нечоғлиқ юқори бўлганини ҳам кўрсатувчи ёрқин бир деталдир.\nКлавихонинг кундаликларида Амир Темур аёлларининг турли маросимларда қандай тимсолда қатнашганликларини жуда эътибор ила таърифланган. Хусусан, элчи Сароймулкхонимнинг ана шундай бир тадбирдаги кўринишини қуйидагича таърифлайди. “У бундай кийинган эди: эгнида зарҳал билан тикилган, этаги ерда судралиб юрган узун ва кенг, енгсиз, ёқасиз, қизил шоҳи кўйлак. У белидан торайтирилмаган, этагигача кенгайиб борарди. Маликанинг юзига офтобдан сақланиш учун оқ упа шу қадар қалин қилиб суртилган эдики, чеҳраси бамисоли оқ қоғозга ўхшарди. Қишда ёки ёзда сафарга чиққан барча аслзода аёллар юзларига шунақа қилиб упа сурадилар. Маликанинг юзига юпқа оқ рўмол тутилган. Бошида худди урушларда кийиладиган дубулғага ўхшаш баланд қизил бош кийими. Рўмолнинг учлари хонимнинг елкасига тушиб турибди, қуйи қисмига матоҳ тутилган. Уларга дурра поёблар, ёқут, феруза, ва бошқа хилма-хил қимматбаҳо тошлар жуда чиройли қилиб қадалган. Бош кийимнинг зарҳал билан тикилган ва хоним елкасига тушиб турган қисми ҳам қимматбаҳо тошлар ва дури ноб билан безатилган, унга чиройли тилла баргак қадалган. Қалпоқ учи чиройли, икки бармоқ йўғонлигида ял-ял ёниб турган тиниқ уч дона ёқут қопланган. Шунингдек, унга қадалган, узунлиги икки қарич оқ жиғанинг айрим парлари пастга эгилган, баъзилари юзу кўзга тушиб турарди. Зар иплар билан боғланган парлар ўрами охиридаги жиғага қимматбаҳо тошлар тикилган, уларнинг орасида оқ марваридлар ҳам бўлиб, улар юрганда пирпирайди”.\nМалика либосининг бу каби эринмай берилган таърифи биз учун бу давр хон саройидаги аёллар либослари ҳақида ҳам жуда қимматли маълумот беради. Кўринадики, либослар нафақат ташқи жиҳатдан кўримли бўлган, шунингдек, улар биз ҳозир европача деб таъриф берадиган аёллар либослари русумига ҳам жуда яқин. Клавихо эсдаликларида бизни қизиқтирадиган яна бир жиҳат мавжуд. Унда ёзилишича, 1404 йил 3 сентябр куни Амир Темур ўзининг “Дилкушо” боғидаги элчиларни қабул қилган. Маросимда испан қироли юборган ҳадялар орасидан ҳукмдорга айниқса, қизил мовут маъқул бўлган ҳамда бу ҳақда ўз хотинлари, биринчи навбатда Сароймулкхоним билан фикрлашган. Аввало, бу детал ҳам соҳибқироннинг аёлга муносабатнинг яна бир катта ва ёрқин намунасидир.\nЭлчининг тафсилотларида биз учун эътиборли бўлган яна бир жиҳат бор. У ҳам бўлса, Соҳибқирон аёлларига бўлган ҳурмат ва эътибор: “Малика билан уч юзга яқин аёл биргаликда келишди. Маликанинг юзига офтоб тушмаслиги учун бир киши худди чодирнинг тепа қисмидек дум-думалоқ қилиб оқ шоҳидан ясалган ва ҳалқасимон ёғоч чивиққа тортилган соябонни тутиб борарди. (Ким билади Ғарбий европада соябонларнинг урф бўлишига мана шу элчиларнинг юртимизга ташрифи давомида кўрган кечирганлари ҳам сабаб бўлгандир, ҳар қалай Францияда дастлабки соябонларнинг пайдо бўлиш санаси ХVII аср эканлиги бизда шу каби мулоҳаза ҳам уйғотади). Ҳарам оғалари хоним ва аёллардан олдинда борардилар. Шундай қилиб, хоним улуғ Амир ўлтирган кўшкка келиб Темурбекдан бироз орқароққа бориб жойлашди... Хонимни кузатиб келган аёлларнинг ҳаммаси кўшкдан ташқарида жойлашдилар. Хонимнинг ёнида учта аёл унинг бошидаги қизил қалпоқни тушиб кетмаслиги учун тутиб турардилар”. Бу каби илтифот Темурнинг бошқа аёлларига ҳам кўрсатилган. Улар ҳам навбати билан келиб, худди шунча хос канизаклари билан тилга олинган тартибда ўзлари учун белгиланган жойдан ўрин олишган.\nШу йилнинг 17 сентябрида Сароймулкхоним томонидан берилган катта зиёфатга таклиф этилган элчининг эътиборини энди Бибихонимнинг соч турмаги ўзига тортади ва бу ҳақда у шундай ёзади: “Хонимнинг тим қора сочлари елкасига тушиб турарди. Улар, умуман, бу ерликлар қора сочни юксак қадрлайдилар. Ҳатто сочни янада қорайтириш учун уни бўяйдилар. Хоним бошидаги қизил қалпоқ тушиб кетмаслиги учун бир неча аёллар қўллари билан тутиб турардилар”. Юқоридаги тафсилотдан кўринадики, Бибихонимнинг сочи ва юзи очиқ бўлган.\nДастурхон йиғилгач, элчилар сайрга таклиф этилади.\nЭлчилар бу ерда қад ростлаган чодирларни ва улардаги буюмларни ҳайрат ила кузатадилар. Ипсиз тикланган чодирларга ёпилган кашталар, нафис шоҳилар, уларга тортилган зарҳал кумуш тўқалар қадалган тасмаларни кузатар эканлар, бу ерликларнинг чодир тиклашдаги маҳорати эътиборларини тортади. Шу сабабли кундаликларда ингичка нафис қизил навдалардан тўқилган, ташқи томондан қадимги бика шоҳи билан қопланган эса-да, ҳаво кириб турадиган, ичкаридан туриб, ташқарини кузатиш мумкин бўлган нафис эшикларнинг бари ҳайрат ила таърифланади.\nҚўшни чодирдаги буюмлар таърифи эса бундан-да ҳайратомуз таассурот уйғотгани сезилади. Айниқса, бу ердан ўрин олган олтин буюмлар таърифи, ўйлайманки, бугунги кунда ҳам энг нозик таъб санъат ихлосмандларини ҳам ҳайратга солмай иложи йўқ. Унда айтилишича, бу ердан одам кўкрагидан келадиган олтин сандиқ ўрин олган. У жавонли бўлиб, усти майда кунгуралар ила безакланган. Кунгуралар мовий ва оқ сирли ранглар ила бўялиб, марварид ва турли қимматбаҳо тошлар ила зийнатланган. Сиртининг марказига марварид ва турли тошлар оралиғига майда ёнғоқ ҳажмида, хирароқ тусдаги дум-думлоқ олмос ўрнатилган. Сандиқнинг кичик эшикчаси бўлиб, унга чинни пиёлалар жойланган. Сандиқ устида дуру жавҳарлар ила безакланган олтита олтин кўвача ва шунча олтин пиёлалар терилган. Сандиқ пойидан ўрин олган бир қарич баландликдаги олтин хонтахта ҳам турли қимматбаҳо тошлар ва йирик марваридлар ила безатилган. Тепасига узунлиги икки қарич, эни бир ярим қарич келадиган рангли, ўймакорлик ила жилоланган тахтага тенг баробар зумрад ўйиб ўрнатилган.\nЭлчиларни хонтахта қаршисидаги олтин дарахт, айниқса ҳайратлантиради. Бўйи одам баландлигича келадиган ушбу дарахт олтин товоққа ўрнатилган. Дарахтнинг танаси одам оёғи йўғонлигича бўлиб, унинг шохлари эман барглари сингари япроқлар билан қопланган. Унинг йирик-йирик, думалоқ ажойиб мевалари бўлиб, улар сарғиш, қизил, зангори ёқутлар, зумрадлар, ферузалар ва марваридлар билан безакланган. Бу каби қимматбаҳо тошлар нафақат меваларга, шунингдек дарахт танасига ҳам ўйиб ўрнатилган. Дарахт меваларига қўниб турган олтин қушчалар бундан-да, ажойиб. Улар гўё турли ҳолатларда “қотиб қолган”. Турли ранглар билан сайқал берилган қушчаларнинг баъзиси энди қўнаяпти, бошқаси меваларни чўқиб еяпти, яна бошқаси тушиб кетаётгандек шохчага зўрға илиниб қолган. Айримлари дарахтдаги ёқут, феруза, марварид ва бошқа тошлардан ишланган меваларни тумшуқлари ила чўқиб кўраяпти.\nАмир Темур вафотидан сўнг Самарқанд тахтига унинг набираси Халил Султон Мирзо ўтирди. Ибн Арабшоҳнинг маълумотига кўра, Халил Султон Мирзонинг хотини Шод Мулк бегим 1408 йилда Сароймулкхонимни заҳарлаб ўлдирган. Сароймулкхонимнинг жасади ўзи қурдирган мадраса ёнидаги мақбарага тош тобут ичига солиниб, мўмиёланиб дафн қилинган. 1941 йил июн ойида Гўри Амир мақбарасида абадий уйқуда ётган Амир Темур, Шоҳруҳ Мирзо, Муҳаммад Султон Мирзо ва Улуғбек Мирзоларнинг қабри очиб текширилгач, Сароймулкхоним қабри ҳам очилиб, унинг жасадини текшириш мақсадида Тошкентга олиб келинган. Кейинчалик жасад қайтадан қабрига қўйилган.\nҒарбий Оврупо олимлари, хусусан, Бретшнейдер Шоҳруҳ Мирзо Сароймулкхонимдан туғилган, деб ёзган бўлса-да, тарихий маълумотлар Соҳибқирон Амир Темур бу маликадан фарзанд кўрмаганини тасдиқлайди. Аммо Соҳибқирон ўғли Шоҳруҳ Мирзони, набиралари Муҳаммад Султон Мирзо, Халил Султон Мирзо, Улуғбек Мирзолар тарбиясини бевосита Сароймулкхонимга ишониб топширган.\nСанъатшунослик фанлари доктори, профессор,\n“Маърифат” тарғиботчилар жамияти аъзоси


Шавкат Мирзиёев Путинни табриклаб, ҳамкорликни кенгайтириш масалалари бўйича суҳбатлашди - EFFECT.UZ\n. 12:53 | 07.10.2021\nСуҳбат аввалида Мирзиёев Россия етакчисини таваллуд куни билан самимий муборакбод этиб, унга мустаҳкам соғлик, фаровонлик ва катта муваффақиятлар, Россия халқига эга тинчлик-осойишталик ва бардавом равнақ тилади.\nВладимир Путиннинг замонавий Россияни барпо этишдаги тарихий роли ҳамда Ўзбекистон ва Россия ўртасидаги стратегик шериклик ва иттифоқчилик муносабатларини мустаҳкамлашга қўшаётган шахсий ҳиссаси қайд этилди. Мамлакатлар ўртасидаги кўп қиррали ҳамкорликни янада кенгайтириш масалалари кўриб чиқилди.\nҲамкорлик барча йўналишларда жадал ривожланиб бораётгани мамнуният билан қайд этилди. Ўзаро савдо ҳажми ва саноат кооперацияси кўлами муттасил ошиб бормоқда, жумладан, Ўзбекистон ва Россиянинг етакчи корхона ва банклари иштирокида янги лойиҳалар амалга оширилмоқда. “Спутник V” вакцинасини биргаликда ишлаб чиқариш йўлга қўйилди.\nЎзбекистонда Бутунроссия давлат кинематография институтининг хориждаги илк филиали очилди. Бундан ташқари, шу кунларда Тошкент шаҳрида Россияда таълим олишга бағишланган кўргазма ўтказилди.\nХалқаро сиёсат ва минтақавий ҳамкорликнинг долзарб масалалари юзасидан, шу жумладан Афғонистондаги вазиятнинг ривожланиши нуқтаи назаридан фикр алмашилди.\nМамлакатлар етакчиларининг телефон орқали мулоқоти ҳар доимгидек илиқ, самимий ва дўстона руҳда ўтди.\nМирзиёев сирдарёликларга қандай бойиш бўйича тавсиялар берди\n«Тадбиркор ҳам одамлар ҳам фойда даромад топсин» - Шавкат Мирзиёев


Фабио де Лима деган ўзбекистонлик футболчини танийсизми?\n02 декабр 2020, Тошкент вақти: 09:08\nФабио де Лима\nДубайнинг Ал Васл футбол клуби “осиëлик ўйинчи” иддаоси билан сотиб олган 21 яшар бразилиялик Фабио де Лиманинг Осиëга алоқаси – унинг қўлидаги Ўзбекистон паспортидир. Ҳозирча Лимага Ўзбекистон паспортини ким¸ қайси асосда бергани қоронғу.\nДубайдаги "ўзбек" футболчиси\nОзодлик билан суҳбатда Бирлашган араб амирликлари футбол уюшмаси расмийси Фабио де Лиманинг Ал Васлга “ўзбекистонлик” сифатида сотиб олинганини тасдиқлади.\n- Лима бир пайтнинг ўзида ҳам Бразилия¸ ҳам Ўзбекистон фуқаросидир. Биз уни ўзбекистонлик футболчи сифатида рўйхатга олганмиз. Дунëнинг кўп давлатида икки ëки ундан кўп фуқаролилик бўлиш қонунийдир. Масалан¸ Бразилия ва Испанияда шундай. Шунинг учун Лимада ҳам Бразилия¸ ҳам Ўзбекистон паспорти бор. Бу нормал¸ деди БАА Футбол уюшмаси расмийси.\nЖамоатчилик учун нормал бўлмаган жиҳат эса Фабио де Лиманинг "ўзбекистонлик футболчи" сифатида на бирор ўзбек клуби ва на миллий жамоада ўйин кўрсатмагани; унинг Ўзбекистон деган тупроққа балки қадам ҳам босмаганидир.\nБоз устига¸ Ўзбекистон ўз паспортини ҳатто мамлакат ҳудудида туғилиб¸ бир умр шу ерда яшаëтганларга бериш бобида энг кўп қийинчилик ва тўсиқ ўрнатган мамлакат сифатида фуқаролигини хорижликка осонгина бериб қўядиган давлат эмас.\nЎзбекистон фуқаролигини олиш шартлари\n“Ўзбекистон Республикасининг фуқаролик тўғрисидаги” 1992 йилда қабул қилиниб¸ 2004 йилда тўлдирилган қонуннинг 17-моддасида хориж фуқаросига Ўзбекистон фуқаролигини бериш шарт-шароитлари қуйидагича белгиланган:\n“1) чет эл фуқаролигидан воз кечиш;\n2) сўнгги беш йил давомида Ўзбекистон Республикаси ҳудудида доимий яшаганлик”.\nОзодлик билан суҳбатда Ўзбекистон Ички ишлар вазирлигининг Кириш¸ чиқиш ва фуқароликни расмийлаштириш бошқармаси расмийси мамлакат қонунчилигида фахрий фуқаро деган тушунча йўқлиги¸ амалда хориж фуқаросининг Ўзбекистон фуқаролигини олиши жуда узоқ ва мураккаб жараëн эканини таъкидлади:\n- Ўзбекистонда бир фуқаролик фақат. Шунинг учун хориж фуқароси аввалги фуқаролигидан воз кечиши ва буни расман тасдиқловчи ҳужжатларни тақдим этиши керак. Кейин у камида беш йил Ўзбекистон ҳудудида доимий прописка билан яшаган бўлиши керак. Бу жудаям қийин жараëн ва шунинг учун хорижлик ўз фуқаролигидан воз кечмагани яхшироқ¸ деди ИИВ расмийси.\nФабио де Лима Бразилия фуқаролигидан воз кечмаган¸ Ўзбекистонда беш йил яшаш турсин¸ бу мамлакатга бормагани аниқроқ бир ҳолатда унга қайси қонун асосида Ўзбекистондаги қайси тизим Ўзбекистон паспортини бергани очиқ қолмоқда.\nОзодлик бу саволларга жавоб олиш мақсадида Ўзбекистоннинг Дубайдаги консулхонасига сим қоқди¸ аммо пайшанба ва жума кунлари телефон гўшагини кўтарган одам бўлмади.\nУч бразилияликни сотиб олганга бир "ўзбекистонлик" қўшиб берилади....\nОзодликнинг футболга яқин манбалари берган изоҳга кўра¸ Осиë футбол конфедерацияси белгилаган 3+1 қоидасига мувофиқ¸ мазкур қитъадаги ҳар бир клуб бошқа қитъа¸ дейлик Лотин Америкасидан сотиб олинадиган ҳар учта легионер ëнида битта осиëликни ҳам олиши шарт. Бу қоида¸ Осиë футбол клублари ўртасида ҳам ўйинчилар алмашиш ва улар тажрибасини кенгайтириш мақсадида қабул қилинган. Аммо аксарияти Европа ва Лотин Америкаси ўйинчиларига ишқибоз пулдор араб клублари бу қоидага чап бериш учун ҳийлаи шаърий ўйлаб топганлар – Фабио де Лима мисоли кўрсатиб турганидек¸ асли бразилиялик ўйинчи гўë осиëлик¸ бу мисолда¸ ўзбекистонлик сифатида рўйхатга олинади ва гўë қоидага амал қилинади.\nАл Васл мураббийси Йоргино 18 сентябрь куни ўтказган матбуот анжуманида клубга кетма-кет учта бразилиялик ва бир "ўзбекистонлик "де Лиманинг сотиб олингани ҳақида гапирган.\nБАА Футбол уюшмаси расмийси Озодлик билан суҳбатда де Лиманинг қандай қилиб ўзбекистонлик футболчига айланганидан бехабарлигини таъкидлади. Ўзбекистонда қўш фуқаролилик йўқлиги¸ Ўзбекистон фуқаролигини олиш учун аввалги паспортдан воз кечиш ҳақидаги маълумотга жавобан у:\n- Бу масалада Ўзбекистон Футбол федерациясига мурожаат қилинг¸ масаланинг бундай легал жиҳатларидан хабарим йўқ¸ дея жавоб берди.\nОзодлик ҳозирча Фабио де Лимани топиб¸ унинг ўзидан ўзбекистонлик футболчига айланиш тарихини ўргана олмади.\nОзодликнинг футболга яқин манбалари фаразича¸ де Лима каттагина коррупция аралашган иш қурбони бўлиши мумкин.\nАйрим Интернет нашрларида Фабио де Лимага берилган Ўзбекистон паспортининг сохта экани¸ бошқа бир аëлда ҳам айни рақамдаги паспорт мавжудлиги ҳақидаги маълумот пайдо бўлди.\nОзодлик де Лимага берилган Ўзбекистон паспорти нусхасига эга бўлмагани боис¸ бу иддаони ҳозирча тасдиқлаш имконига эга эмас.\nОсиë футбол конфедерацияси изоҳ беришни истамади\n24 октябрь куни Озодликнинг ушбу масалага ойдинлик киритишни сўраб Осиë футбол конфедерацияси Куала-лумпурдаги бош қароргоҳига электрон почта орқали йўллаган мурожаатига қуйидагича жавоб келди:\n"Сизнинг сўровингиз маҳаллий характерга эга бўлгани учун биз унга ҳеч қандай изоҳ бера олмаймиз. Бу масала билан ички лигада ўйинчиларни рўйхатга олишга маъсул маҳаллий Футбол уюшмаларига мурожаат қилишингизни маслаҳат берамиз. Ҳар бир маҳаллий уюшма ўз ички мусобақалари доирасида хориж ўйинчилари сони ва фуқаролиги борасида ўзи маъқул деб билган қоидаларни жорий этишга ҳақли.\nБу масалада ФИФА нинг ўйинчиларни трансфер қилиш ва улар мақомига оид Қоидаларига ҳам қараб қўйишингиз мумкин.\nДарвоқе¸ Ал Васл клуби ҳозирда Осиë футбол конфедерацияси мусобақаларида қатнашаëтгани йўқ.\nБу маълумот масалага ойдинлик киритишга ëрдам беришига умид қиламиз."\nОзодликнинг Ўзбекистон футбол федерациясидан бу масалада изоҳ олиш уринишлари натижасиз қолмоқда.


Американинг ҳозирги миллий офати биринчи навбатда Ироқдаги муваффақиятсиз авнтюрасидан кейин бошланди.\nАҚШнинг ҳозирги миллий офати биринчи навбатда Ироқдаги муваффақиятсиз авнтюрасидан кейин бошланди (ёки қўзғатилди): бу ҳозирда худди яққол бўлган қатор воқеалардан келиб чиққандай. Америкада эндигина чоп этилган бу китоб нафақат 2003 йил март ойида Ироққа аралашувни қандай ва ким томонидан амалга оширилганлиги батафсил таҳлил қилингани учун яхши. Шунингдек, у гап нафақат ўша пайтда ҳукмронлик қилган гуруҳ - Жорж Буш ва бошқаларнинг номувофиқлигидалиги тўғрисида мунозаларални келтириб чиқармоқда.\n"Номувофиқлик қаердан келиб чиқади?" каби чуқур сабаблар ҳам мавжуд... Гап Роберт Дрейпернинг "Урушни бошлаш. Буш маъмурияти қандай қилиб Американи Ироққа қандай қилиб жалб қилди" (To Start a War, by Robert Draper, китоб номи -таҳр.) асарида. Муаллиф Буш оиласи билан дўстона муносабатларда бўлган - бу китобни ёзишни бошлаган пайтгача: шундан собиқ президент у билан гаплашмай қўйди. Бошқалар бу ишни қилмади. Дрейпер ўша даврнинг юзлаб амалдорлари билан суҳбатларни йиғди, бу матнни кўп ҳам ўқилмайдиган, аммо жуда фойдали қилади.\nКелинг, масалани бизнинг замонамизнинг одами кўзи билан кўриб чиқайлик - бу америкалик бўлиши шарт эмас. Ироқдаги уруш Америка ва дунёга нима олиб келди?\n1. Энг равшани: 90-йилларнинг охиридаги дунёда ҳозир уни бошқараётган ягона супер қудратли давлат мавжуд деган тасаввурлар пучга чиқди. Чунки супер қудратли давлат барчага заифлиги аниқ рақиб билан урушда албатта ғалаба қозониши мумкинлигини кўрсатди (60-70-чи йилларда Ҳиндихитойдан фарқли ўлароқ), аммо бундай ғалаба ғолибни ҳам яксон қилади.\n2. Маълум бўлдики, бундай вазиятда энг яқин иттифоқчилар (Германия ва Франция), шунингдек, хайрихоҳ ҳамкорлар (Россия) ҳам ўз нуқтаи назарига эга бўлиши мумкин ва керак бўлганда Американи эътиборсиз қолдириши мумкин.\n3. Шундай бўлдики, бир мамлакатни (яъни Ироқни) эгаллаб олган Америка ўзининг молиявий ва бошқа қудрати бўлишига қарамай, бу мамлакатни бахтли ва гуллаб-яшнаётган қила олмади. Демак, АҚШнинг (ва Ғарбнинг) сиёсий ва қадриятлари тизимлари экспортга мос эмас, бу дунёдаги ўнлаб давлатларнинг тўғри фикрлаши ва хатти-ҳаракатларига олиб келади. Яъни, Америкасиз ҳам нафақат яшаш мумкин, балки зарурдир ҳам.\n4. Ва Америка жамоатчилигининг бугунги кундаги бутун бошқарув тизимининг бўлиниши ва мафкуравий инқирози тўғрисида ҳали изланишлар олиб борилмаган саволи бор, молиявий жиҳатларини гапирмаса ҳам бўлади - агар Ироқ авантюраси бўлмаганида мамлакатда бу фалокат содир бўлармиди? Қандай бўлмасин, Ироқ бунга муҳим ҳисса қўшди.\nДрейпернинг китоби биринчи навбатда бизга кўринишидан тасодифий сюжетни ёритиб бермоқда: Америка разведкасининг таназзулга учраганини. Маълум бўлишича, 90-чи йилларнинг охирида Марказий разведка бошқармаси Билл Клинтон маъмуриятида агентликни бир неча қисмга бўлиниб кетиш эҳтимолига қадар муаммоларга дуч келган. Аммо 2001 йил 11 сентябрда теракт содир бўлди ва бошқарманинг ўша пайтдаги раҳбари Жорж Тенетда таъсир доирасини тиклашга умидлар пайдо бўлди.\nАйтганча, 90-чи йилларда Марказий разведка бошқармасининг муваффақиятсизликлари ўзининг ва турлича сабаблари бўлган, аммо кейинчалик кулгили вазият юзага келди - айнан Яқин Шарқда (бу бутун Ироқ воқеаси натижаларига кўра маълум бўлди) ақлли ва қобилиятли мутахассислар етишмаслиги аён бўлди. Кейин эса Тенет исботлаб бўлмас нарсани исботлаш керак бўлиб қолди - Ироқ етакчиси Саддам Ҳусайн 11 сентябрь террор ҳужумини амалга оширган "Ал-Қоида"* билан яширин иттифоқчилигини ва АҚШга қарши оммавий қирғин қуроли тайёрлаётганини исботлаши керак эди.\nБундай ҳолатларда ёмон разведка ўзини қандай тутади? У сохта нарсаларни тайёрлаб, уларга ишонишни сўрайди. Дарвоқе, 2003 йил билан таққослаганда вазият деярли ўзгармади, "Россиянинг Америка сайловларига аралашиши" ҳақидаги ярамас воқеа ҳам соҳта материалларга асосланган эди. Умуман олганда, ақлли разведка давлатга катта пул тежаб беради, аҳмоғи катта муаммоларни келтириб чиқаради.\nАммо битта идоранинг муваффаққиятсизлиги – бу камдан-кам учрайдиган ҳол. Агар Жорж Буш шахсан ва у тайинлаган одамлар МРБдан бу каби сохта маълумотларни талаб қилмаган бўлганида, Ироқда фалокат рўй бермаган бўларди. Ҳа, Тенет ўз идорасини Саддам АҚШ учун таҳдид деган фикрни "оммага сотадиган" агентликка айлантирди. Аммо уни бунга ўша даврнинг деярли барча асосий қаҳрамонлари - Мудофаа вазири ўринбосари Пол Вулфовиц ва унинг бошлиғи Дональд Рамсфельд, вице-президент Дик Чейни ва биринчи навбатда президентнинг ўзи мажбурлашди.\nУлар буни нима сабабдан қилдилар? Чунки улар глобализмнинг мафкурачилари бўлган, яъни Американинг бутун дунё бўйлаб тўсиқларсиз етакчилигини. Ҳатто олдинги лавозимларида ҳам, 90-чи йилларнинг охирларида улар Конгресс томонидан "Ироқни озод қилиш тўғрисида" қонун қабул қилинишига эришдилар, комиссиялар туздилар, ва бу комиссиялар аслида МРБни Ироқдан (ва шу билан бирга Эрон ва Шимолий Кореядан) келиб чиққан "таҳдид"ларга эътибор бермаганликда айбладилар. Террорчилар Нью-Йоркка ҳужум уюштирганларида эса, мамлакат бошқариб бўлмайдиган истерияга шўнғиди, ва бундан бу одамлар фойдаланмай қўймади.\nБушга келсак, китобга кўра, у учун Саддам нафакат шунчаки ҳайвон эмас, балки уни ҳокимият устида қолдириш мисли кўрилмаган иш бўлган. Ва бошқа нотўғри чет давлатлар раҳбарларини ҳам: ниҳоят Американи ҳозирда ўша ягона супер қудратли давлат эканлигини кўрсатиш вақти келди.\nНатижада: Дрейпернинг сўзларига кўра, маъмуриятда Ироқда уруш бошлаш-бошламаслик тўғрисида бирорта ҳам мунозара бўлмаган. Фақатгина қачон ва қандай амалга ошириш кераклиги ҳақида гаплар бўлган ҳолос.\nҒарб мусулмон давлатларини бир-бири билан уриштирмоқчи - Лавров\nБу қандай вазият бўлдики, ҳокимият устида тайёр ғоялари бор одамлар бўлгани ва уларнинг қўл остида бўлганлар фақатгина ушбу олдиндан белгилаб қўйилган ғояларга мос келадиган далилларни тақдим этишлари керак. (Айтганча, худди шундай ҳолат ҳам бугун АҚШда содир бўлмоқда, лекин асосан Хитойга нисбатан; кечагина шунга ўхшаш нарсалар Россияга нисбатан ҳам содир бўлган).\nХуллас, ғоялар олдиндан қўйилса ва далиллар ҳам уларга мос келиши керак бўлса - бу давлатнинг ҳукмрон синфининг жоҳиллиги ва таназзули деб аталади. Ва умуман, унинг ўқимишли синфининг таназзулга учраши аталади. Агар бирон бир президент, бош вазир ёки қиролларни қандайдир тарзда алмаштириб бўлса, бутун миллат анча мураккаброқ. Бу фикр Дрейпернинг китобига муносабатларда тез-тез учраб турибди: "Бизнинг жамиятимиз зиёга қарши", "мактабларимиз кўринишидан тарихни, жамиятшуносликни, маданиятни ўргатаётгандай, аммо аслида кўпинча пул йиғиб, бунинг эвазига таълим бергандай бўлмоқдалар"...\nАҚШда ва унинг иттифоқдош мамлакатларида таълимнинг таназзулга учраётгани ҳақида 90-чи йилларда жиддий муҳокама эта бошладилар, кўриб турганимиздек, "Ироқ" ва бошқа муаммоларнинг илдизлари шу даврдан униб чиқмоқда. Ва бу суҳбатлар яқин орада тугамайди.


Тўлиқ номи: Тошкент Тиббиёт Академияси, кўп тармоқли клиникаси, нейрохирургия бўлими.\nМанзил: 100169,Ўзбекистон Республикаси, Тошкент шаҳри, Олмазор тумани, Фаробий кўчаси 2-уй.\nКонтакт маълумотлари: +99878 150-95-08 : +99878 150-96-13\nНейрохирургия бўлими тарихи: 1989 йил Тошкент Давлат 2-тиббиёт институти қошидаги травматология, ортопедия, ҳарбий дала жарроҳли ва нейрохирургия кафедраси мудири, профессор Ҳамраев Шаҳоб Шамсиев ташаббуси билан 35 ўринга мўлжалланган нейрохирургия бўлими очилган. Нейрохирургия бўлимига 1989-1992йиллар мобайнида нейротравматолог Ким Анатолий Ефимович , 1992-2000 йиллар мобайнида д.м.н. Махкамов Козим Эргашевич, 2000-2017 йиллар мобайнида т.ф.н. Умаров Алишер Қурбанович бўлим мудири бўлиб ишлашган, 2017 йилдан то ҳозирги кунга қадар олий тоифали нейрохирург Эрназаров Ортиқбой Ғойибназарович бўлим мудири вазифасида ишлаб келмоқда.\nБўлим Низоми: Нейрохирургия бўлими 1 бинони 1 қаватида жойлашган, 35 ўринга мўлжалланган бўлиб, 11 палата, 1 тоза боғлов хонаси, 1 муолижа хонаси ва қўшимча хоналардан иборат.\nБўлим 24\_7 ҳолатида ўз фаолиятини олиб боради.\nБўлимнинг ходимлар жадвалида 9.0 шифокор, 12.0 ҳамшира ва 13.0 фаррошлик ўринлари мавжуд.\nБўлим зиммасига шифохонага кун давомида шошилинч равишда мурожат қилган беморларга, ҳамда режали равишда мурожат қилган беморларни текширув ва нейрохирургик амалиётларини ўтказиш, шифохонадаги бошқа бўлимлардаги беморларни консультатив ёрдам кўрсатиш юклатилган.\nЯна хизмат тақозоси билан нейрохирургик амалиётларни ўтказишда шифокор юборишда ёрдам бериш режалаштирилган.\nБўлим ходимлари хизмат жараёнида ЎзРССВ 19.04.1994 №173 сонли жарроҳлик беморларга тиббий ёрдамни ташкил қилиш ва жарроҳлик шифохоналарида ички инфекцияларни олдини олишга қаратилган санитар-гигеник чора-тадбирлар қонунига бўйсинишади.\nНейрохирургия бўлимида қуйидаги нейрохирурглар ўз иш фаолиятларини олиб боришмокда:\nЭрназаров Ортиқбой Ғойибназарович- бўлим мудири, олий тоифали нейрохирург, 2003 йилдан то ҳозирги кунга қадар ишлаб келмоқда.\nУмаров Алишер Қурбонович- олий тоифали нейрохирург, тиббиёт фанлар номзоди-1991 йилдан то ҳозирги кунга қадар ишлаб келмоқда.\nШарипов Абдурашид Абдумажидович- олий тоифали нейрохирург- 1992 йилдан то ҳозирги кунга қадар ишлаб келмоқда.\nАрипов Аваз Убаевич- олий тоифали нейрохирург- 1999 йилдан то ҳозирги кунга қадар ишлаб келмоқда.\nМахкамов Шавкат Жумабаевич- олий тоифали нейрохирург, 1996 йилдан то ҳозирги кунга қадар ишлаб келмоқда.\nДжалолов Лазиз Миразизович - олий тоифали нейрохирург, 1998 йилдан то ҳозирги кунга қадар ишлаб келмоқда.\nМирахмедов Хислат Мирахмедович- олий тоифали нейрохирург, 2002 йилдан то ҳозирги кунга қадар ишлаб келмоқда.\nАбдуллаев Рустам Абдувасилович- олий тоифали нейрохирург, 2007 йилдан то ҳозирги кунга қадар ишлаб келмоқда.\nВаққосов Нажмиддин Йўлдошевич- иккинчи тоифали нейрохирург, 2017 йилдан то ҳозирги кунга қадар ишлаб келмоқда.\nТўрабеков Нуржан Нуралиевич - биринчи тоифали нейрохирург, 2015 йилдан то ҳозирги кунга қадар ишлаб келмоқда.\nБабаев Бекзод Ахмадбекович- нейрохирургия кафедраси ассисенти, 2003 йилдан то ҳозирги кунга қадар ишлаб келмоқда.\nКазаков Шерзод Жуманазарович-нейрохирургия кафедраси ассисенти, 2015 йилдан то ҳозирги кунга қадар ишлаб келмоқда.\nСултонов Акбар Акмалович- иккинчи тоифали нейрохирург, 2017 йилдан то ҳозирги кунга қадар ишлаб келмоқда.\nЭргашев Қаҳрамов Собир ўғли- нейрохирург, 2021 йилдан то ҳозирги кунга қадар ишлаб келмоқда.\nСодиқов Мурод Салимович- олий тоифали нейрохирург, 1996 йилдан то ҳозирги кунга қадар навбатчи нейрохирург вазифасида ишлаб келмоқда.\nНейрохирургия бўлимида бир йил мобайнида 300 ортиқ бош ва орқа мия ўсмалари, 60 ортик уч шохли нерва невралгияси, 60 ортик умуртқа поғонаси дегенратив касалликлари( диск чурралари, умуртқа стенозлари, спондилолистезлари), 30 ортиқ Арнольди Киари мальформацияси, 50 ортик бош ва орқа мия жароҳатлари , 20 ортиқ гидроцефалия билан оғриган беморларга оператив даво курслари қўлланилади.\n6000 ортиқ беморларга шошилинч ва режали равишда нейрохирургик маслаҳатлар берилади.\nБўлимда қуйидаги ташхисдаги беморлар стационар даво курсларини олади:\nБош мия жароҳатлари(бош мия чайқалиши, бош мия лат ейиши, бош мия гематомалари, пневмоцефалия, ботиб синган калла суякларини олиш)\nСурункали субдурал гематомаларни бўшатиш.\nУмуртқа поғонаси ва орқа мия жароҳатлари\nОрка мия ўсмалари\nОчик ва ёпиқ гидроцефалиялар\nАрнольди Киари мальформацияси\nУмуртқа поғонаси дегенератив касалликлари( диск чурралари,умуртқа поғонаси стенози, спондилолистезлар)\nЮз нерви пластикаси\nНейроген сийдик қопи


05.08.20 14:59\tmsk\nШавкат Мирзиёев Тошкент чегарасига ўзгартиришлар киритиш лойиҳаси билан танишмоқда. Ўзбекистон президенти сайти фотосурати\nТошкент шаҳрига тегишли 1010 гектар ер майдони Тошкент вилоятига берилади ва вилоятга қарашли 10 минг 196 гектар ер майдони пойтахт тасарруфига ўтказилади. Президент Шавкат Мирзиёев 5 август куни Тошкент шаҳри ва Тошкент вилоятининг ўзаро чегарадош бўлган туманлари ҳудудларини ўзгартириш бўйича тайёрланган лойиҳалар тақдимоти билан танишди, деб хабар беради давлат раҳбарининг матбуот хизмати. Аҳолига қулайлик яратиш мақсадида шаҳардан Тошкент вилоятига, вилоятдан пойтахтга ер майдони ўтказилиши режалаштирилган, дейилади хабарда.\nТошкентда Янги ҳаёт туманини ташкил этиш режалаштирилган ва май ойида президент ушбу ташаббусни илгари сурганди. Шунга мувофиқ, ишчи гуруҳ томонидан Сергели туманидан 1752 гектар, Бектемирдан 267 гектар, Зангиотадан қарийб 328, Қуйи Чирчиқдан салкам 129, Янгийўлдан 263, Ўрта Чирчиқдан 1346 гектар ажратиб, Янги ҳаёт туманини жами 4085 гектарда ташкил этиш бўйича таклиф ишлаб чиқилган.\nМаълумки, Тошкент вилоятининг бешта тумани – Зангиота, Янгийўл, Қуйи Чирчиқ, Ўрта Чирчиқ ва Юқори Чирчиқ туманлари айрим маҳаллалари Тошкент шаҳрининг катта ҳалқа йўли ичига кириб қолган. Мисол учун, Тошкент вилоятининг Зангиота туманига қарашли Хонобод маҳалласи пойтахтнинг Сергели ва Бектемир туманлари орасида, ёки Тошкент шаҳрига қарашли Улуғбек шаҳарчаси тўлиқ Тошкент вилоятининг Қибрай тумани ҳудудида жойлашган. Бундан ташқари, Тошкент вилояти туманлари ва шаҳарларининг ўзаро чегара ҳудудларида ҳам кўплаб номутаносибликлар мавжуд.\nМирзиёев таклифларни маъқуллаб, Тошкент шаҳрининг Бош режасини қайта кўриб чиқиш, шаҳарга қўшимча берилаётган ер майдонларига уйлар, саноат корхоналари, хизмат кўрсатиш ва ижтимоий инфратузилма объектларини оқилона жойлаштириш, энг асосийси, аҳолига қулай шарт-шароитларни яратишга алоҳида эътибор қаратиш зарурлигини таъкидлади. Мутасадди раҳбарларга юқоридаги масалалар юзасидан тегишли меъёрий-ҳуқуқий ҳужжатлар лойиҳаларини қисқа муддатда тайёрлаб, маҳаллий кенгашлар ва Олий Мажлисга кўриб чиқиш учун киритиш бўйича топшириқ берилди.\n2019 йили Тошкент шаҳар ҳокимлиги пойтахт чегарасини 18 минг гектарга ёки ҳозирги ҳудудини 60 фоизга кенгайтириш режасини маълум қилганди. Янги Тошкент ҳудудида икки миллионга яқин одам истиқомат қилади.\nМонополияга қарши курашиш қўмитаси бензин импортига акциз солиғини кўпайтириш таклифига қарши чиқди\nЎзбекистонда маҳкумлар тўғрисидаги маълумотлар махфийликдан чиқарилади\nЕХҲТ Ўзбекистондаги сайлов участкаларининг тенг яримида қонун бузилишини қайд этган


Афғонистон армияси бир суткада “Толибон”нинг қарийб 500 жангарисини йўқ қилди | Qalampir.uz\nАфғонистон армияси бир суткада “Толибон”нинг қарийб 500 жангарисини йўқ қилди\nОлам\t02 Август 21:35 14783\nАфғонистон Президенти “Толибон” ўзгарганини айтди\nАфғонистон Миллий мудофаа ва хавфсизлик кучлари (АММХК) бўлинмалари охирги бир кун ичида “Толибон” ҳаракатининг 455 нафар жангарисини йўқ қилди ва яна 232 кишини яралади. Бу ҳақда бугун, 2 август куни мамлакат Мудофаа вазирлигининг Twitter саҳифасида хабар берилди.\nҚайд этилишича, Афғонистон Армияси Нангархар, Пактия, Пактика, Лаҳор, Қандаҳор, Ҳирот, Фарёб, Жовзжон, Балх, Саманган, Ҳелманд, Тахор, Қундуз, Боғлон ва Каписа провинцияларида қаттиқ жанглар олиб бормоқда.\nАйниқса, кучли қарама-қаршилик Афғонистоннинг учинчи энг йирик аҳоли пункти бўлган Ҳирот шаҳри учун кечмоқда. Толиблар ушбу шаҳарнинг марказий кварталларига кирган. АММХК махсус кучлар бўлинмаларини Ҳиротга қўшимча куч сифатида ташлаган. Уларнинг ёрдамида “Толибон”нинг шаҳар қамоқхонасига бостириб киришига чек қўйилган.\nМаълумот ўрнида, “Толибон” ҳаракатининг сўзларига кўра, улар мамлакатнинг 90 фоизга яқинини ўз назоратига олган. Бироқ расмий Қобул буни рад этмоқда.\nЭслатиб ўтамиз, июль ойи бошида “Толибон” Ғарб коалицияси қўшинлари чиқиб кетиши билан Афғонистоннинг беш давлат — Эрон, Тожикистон, Туркманистон, Хитой ва Покистон билан чегарадош ҳудудларини назорат остига олди.\nАфғонистон Қуролли кучларининг янги қўмондони генерал Вали Муҳаммад Аҳмадзайга кўра, армиянинг устувор вазифаси мамлакатнинг асосий шаҳарлари, чегара ўтиш жойлари ва автомобиль йўлларини толиблардан ҳимоя қилишдир. Унинг сўзларига кўра, ҳаракат раҳбарлари биринчи навбатда товар етказиб бериладиган асосий йўлларни кесиб, кейин шаҳар ва провинцияларга ҳужум уюштирмоқчи.\nҚайд этиш керакки, ҳозирда Афғонистонда ҳукумат кучлари ва “Толибон” ўртасида ҳарбий ҳаракатлар кетяпти. Кимнинг қўли баланд келиши борасида бир аниқ башорат бериш қийин. Чунки Ўзбекистоннинг жанубий қўшнисидан ҳар куни турли хил хабарлар келмоқда.\nБир сафар толиблар Афғонистоннинг бирор туманини эгаллагани айтилса, бошқа сафар ҳукумат кучлари ҳаракат аъзоларининг бир қанча жангариларини йўқ қилганини айтмоқда. Жумладан, Афғонистон Миллий мудофаа ва хавфсизлик кучлари бир суткада “Толибон” ҳаракатининг бир қанча жангарасини йўқ қилгани ҳақида хабар берган бўлса, июль ойи охирида ҳаракатнинг бир неча қўмондонлари ҳибсга олингани айтилганди. Шу ўринда, мамлакатни тарк этаётган АҚШнинг уринишларини эсдан чиқармаслик керак. Америка Ҳаво кучлари бир неча марта толибларни ҳаводан ўққа тутиб, “Толибон”ни фаол ҳарбий ҳаракатлар олиб бормасликка чақирди.\n20 Сентябрь 18:17 58751\n20 Сентябрь 13:55 46508\n22 Сентябрь 15:47 24326\n20 Сентябрь 22:27 23636\n21 Сентябрь 12:00 23332